title: Finlandia (sävelruno)

text: Finlandia on kansainvälisestikin hyvin tunnettu ja kuuluu sinfonioiden ja viulukonserton ohella Sibeliuksen tunnetuimpiin teoksiin. Loppupuolella sävelrunoa kuullaan niin sanottu Finlandia-hymni, jonka Sibelius sovitti myöhemmin erilliseksi teokseksi kuorolle (op. 26 ja op. 113 no. 12). Laulettuna esitettävän kappaleen nykyään käytössä olevat sanat kirjoitti V. A. Koskenniemi yli neljäkymmentä vuotta alkuperäisen teoksen säveltämisen jälkeen.


title: Finlandia (sävelruno)

text: Helmikuun manifestin jälkitunnelmissa nuorsuomalaiset järjestivät marraskuussa 1899 Helsingissä mielenosoituksellisen Sanomalehdistön päivien juhlan Venäjän toteuttamaa sortopolitiikkaa vastaan omien lehtiensä puolesta. Kaarlo Bergbom laati juhlaan kuusiosainen suomalaiskansallisen historiallisen kuvaelman, johon Sibelius sävelsi musiikin ja Eino Leino sekä Jalmari Finne kirjoittivat tunteellisen ja kansallisen taustatekstin. Osat kuvasivat Suomen historian eri vaiheita kalevalaisesta ajasta lähtien. Leino vastasi myös viimeisen, "Suomi Herää" -nimisen osan tekstistä, joka kuvasi Suomen kansallista heräämistä. Sibelius johti itse Helsingin filharmonisen seuran orkesteria teoksen ensiesityksessä Ruotsalaisessa teatterissa 4. marraskuuta.


title: Finlandia (sävelruno)

text:
Bergbomin kuvaelman osien otsikot olivat seuraavat:
I Väinämöisen laulu
II Suomalaiset kastetaan
III Juhana-herttua Turun linnassa
IV Suomalaiset 30-vuotisessa sodassa
V Isoviha
VI Suomi herää ("Finlandia")


title: Finlandia (sävelruno)

text: Robert Kajanus ja Sibelius johtivat seuraavan vuoden aikana useita kuvaelmamusiikin viimeisen osan uudelleenesityksiä eri nimillä Suomessa ja ulkomailla. Vuonna 1900 Sibelius teki siitä uudistetun version, sävelrunon, joka sai hänen tuotannossaan opusnumeron 26. Pianosovituksen valmistuessa saman vuoden marraskuussa otettiin myös lopulta käyttöön Axel Carpelanin ehdottama nimi "Finlandia" ja tätä nimitystä käytettiin orkesteriteoksesta ensi kerran helmikuussa 1901. Teoksesta tehtiin vuonna 1909 sovitus sotilassoittokunnalle ja myöhemmin monille muunlaisille kokoonpanoille. Alkuperäisen kuvaelmamusiikin muutamista muista osista Sibelius sävelsi vuonna 1911 orkesterisarjan "Scènes historiques I", jolle on annettu opusnumero 25.


title: Finlandia (sävelruno)

text: Sibelius ei alun perin kappaletta säveltäessään pitänyt sitä mitenkään erityislaatuisena ja katsoi myöhemminkin sen olevan vähäpätöinen hänen suurimpiin teoksiinsa verrattuna. Se oli kuitenkin hänen mielestään ”hyvä sävellys”.


title: Finlandia (sävelruno)

text: Matti Hyökki esitti vuonna 2003 väitöskirjatutkimuksessaan, että Sibelius olisi lainannut "Finlandia"-hymnin alkutahtien sävelkulun ja soinnutuksen käytännössä suoraan Emil Genetzin vuonna 1881 säveltämästä isänmaallisesta kuorolaulusta "Herää Suomi!". Tämä laulu oli tuohon aikaan hyvin tunnettu, joten Hyökin mukaan lainaus lienee ollut tietoinen ele, vaikka Sibelius ei sitä koskaan missään yhteydessä myöntänyt.


title: Finlandia (sävelruno)

text: Sibelius ei alun perin tarkoittanut teostaan laulettavaksi. Finlandia-hymni-osaan tehtiin kuitenkin alusta asti sanoituksia, eikä hän katsonut voivansa sitä tai teoksen laulamista estää. Tenori Wäinö Solan tehtyä oman sanoituksensa vuonna 1937 Sibelius taipui sovittamaan Finlandia-hymnin mieskuorolle. Sekä Sola että Sibelius olivat vapaamuurareita ja teoksen ensiesitys oli Helsingissä Pyhä Johannes-loosissa 21. huhtikuuta 1938. Vapaamuurarillisissa tilaisuuksissa Finlandia lauletaan edelleen yleensä Solan sanoin. Tämä Finlandian ensimmäinen kuorosovitus sisältyy viimeisenä osana Sibeliuksen opukseen nro 113, "Vapaamuurarirituaalimusiikkia".


title: Finlandia (sävelruno)

text: Mieskuoro Laulu-Miehet tilasi vuonna 1940 sanoituksen runoilija V. A. Koskenniemeltä ja tämä kirjoitti nykyään yleisesti käytössä olevat Finlandia-hymnin sanat. Sibelius hyväksyi myös tämän version. Sen ensiesitys oli Helsingin Messuhallissa Martti Turusen johdolla 7. joulukuuta 1940. Sibelius sovitti kappaleen vielä erikseen sekakuorolle vuonna 1948. Koskenniemen sanat heijastelevat sävellyksen alkuperäistä suomalaiskansallista henkeä sortovallan vastaisessa taistelussa. Joel Rundt sanoitti hymnin ruotsiksi.


title: Finlandia (sävelruno)

text: Finlandia-hymni valittiin afrikkalaisen, Nigeriasta 1967 irtautuneen Biafran valtion kansallislauluksi nimellä ”Land of the Rising Sun”. Verisen sisällissodan ja katastrofaalisen nälänhädän jälkeen Nigeria valtasi Biafran takaisin vuonna 1970. Melodiaan on kirjoitettu myös uusia sanoja ja sitä käytetään virsien ”Be Still, My Soul” ja ”This Is My Song” sävelenä. Kapellimestari Leopold Stokowski tiettävästi ehdotti melodiaa koko maailman kansallislauluksi.


title: Finlandia (sävelruno)

text: Peter, Paul and Mary ja Joan Baez tekivät Finlandia-hymnistä rauhanlaulun "A song of peace".


title: Finlandia (sävelruno)

text: Kansallisen symboliarvonsa vuoksi Finlandia-hymniä ehdotetaan aika ajoin myös Suomen kansallislauluksi Maamme-laulun tilalle.


title: Finlandia (sävelruno)

text:
Rock-tyyppisen instrumentaaliversion on levyttänyt Anssi Tikanmäki orkestereineen. Kappale tehtiin elokuvaan "Arvottomat" (1982). Myös Wigwam-yhtye soitti sävellystä keikoillaan vuosina 1972–1974. Live-tallenne vuodelta 1972 on julkaistu yhtyeen albumin "Fairyport" vuoden 2003 painoksella.
"Finlandia" soi musiikkina muun muassa Edvin Laineen ohjaamassa elokuvassa "Tuntematon sotilas" ja Renny Harlinin elokuvassa "Die Hard 2". Vuonna 2016 kappale soi "The Walking Dead" -televisiosarjan seitsemännen kauden viidennessä jaksossa. Virtenä "Be Still, My Soul" (alun perin saksankielinen Katharina von Schlegelin sanoitus "Stille meine Wille, dein Jesus hilft siegen") Finlandia soi elokuvan "The Awakening" (2011) taustalla kahdessa kohtauksessa.


title: Finlandia

text:
Finlandia voi tarkoittaa seuraavia asioita:
Finlandia ehkä ei liity seuraaviin:


title: Eruption

text: ”Eruption” () on Van Halenin kappale, joka käytännössä on Edward Van Halenin soittama kitarasoolo. Kappale on alun perin julkaistu Van Halenin ensimmäisellä albumilla "Van Halen" vuodelta 1978. Alun perin kyseessä oli harjoitus tai lämmittelyotos, eikä Eddie edes yrittänyt tehdä mitenkään mullistavaa kitarataiteilua. Kyseessä on kuitenkin yksi kaikkien aikojen mullistavimmista kitarasooloista – lähinnä siksi, ettei aiemmin ollut kuultu yhtä nopeaa kitaransoittoa, joka sisältää muun muassa niin kutsuttua tapping- sekä tremolopikkaustekniikkaa. Eddie itse on todennut tehneensä soittaessaan jopa muutaman virheen. Kappaleen alussa rumpali Alex Van Halen ja basisti Michael Anthony ”antavat lisää vauhtia” Eddielle, kuten yleensä live-esiintymissä.


title: Eruption

text: Myöhemmin ”Eruptionista” tuli yhtyeen usein konserteissaan esittämä hitti, jonka se soittaa nykyään aina ollessaan pääesiintyjä. Muun muassa guitar.about.com -sivusto on valinnut ”Eruptionin” maailman toiseksi parhaaksi kitarasooloksi.


title: Eruption

text: Kappale on julkaistu myös ”Runnin’ with the Devilin” singlen b-puolena.


title: Alex Van Halen

text: Alexander Arthur ”Alex” Van Halen (s. 8. toukokuuta 1953 Nijmegen, Alankomaat) on hollantilaissyntyinen rumpali ja muusikko, ja kitaristi Eddie Van Halenin veli. Heidän isänsä oli Jan Van Halen. Heidän sekä basisti Michael Anthonyn ja David Lee Rothin yhtyeen nimeksi otettiin veljesten sukunimi Van Halen. Alex on nykyään naimisissa Stine Schybergin kanssa ja heillä on kaksi poikaa, Malcom ja Aric.


title: Alex Van Halen

text: Alex soitti nuoruudessaan kitaraa ja jammaili Eddien rummuilla aina silloin tällöin. Lopulta Alexista tuli niin hyvä, että peittosi veljensä taidoillaan. Tästä syystä Eddien siirtyi kitaraan, ja hänestä tuli yksi maailman parhaimmista kitaristeista. Heidän perheensä muutti Pasadenaan, Kaliforniaan vuonna 1963. Kun kerran Eddie osti lehtien jakamisella saamillaan rahoilla uudet rummut, Alex päätti kokeilla niitä soittamalla The Surfaris -yhtyeen rumpalin rumpusoolon kappaleeseen "Wipe Out". Eddie huomasi veljensä taidot ja he vaihtoivat soittimia keskenään.


title: Alex Van Halen

text: Alexilla oli 1970-luvun alussa monia yhtyeitä, joissa yleensä hänen pikkuveljensä soitti myös. Vuonna 1972 Eddie ja Alex perustivat yhtyeen nimeltä Mammoth, jossa Alex soitti rumpuja, Eddie lauloi ja soitti kitaraa ja eräs Mark Stone bassoa, mutta kaksi vuotta myöhemmin Mark sai lähtöpassit yhtyeestä, basistiksi valittiin Michael Anthony ja David Lee Roth laulamaan, joten Eddie soitti enää kitaraa. Mammoth vaihtoi nimensä Van Haleniksi, koska oli jo olemassa bändi nimeltä Mammoth. Lavalla Alex pidetään yleisön viihdyttäjänä ja aggressiivisien rumpusoolojen soittajana.


title: Alex Van Halen

text: Alex käyttää Paiste Rude -symbaaleja ja Ludwigin rumpuja.


title: David Lee Roth

text: David Lee Roth (s. 10. lokakuuta 1954 Bloomington, Indiana, Yhdysvallat) on yhdysvaltalainen muusikko, kirjailija, näyttelijä ja radio-DJ. Hän tuli alun perin tunnetuksi Van Halen -yhtyeen laulajana ja keulamiehenä.


title: David Lee Roth

text: Vuonna 1985 Roth erosi Van Halenista hänen ja kitaristi Eddie Van Halenin välisten erimielisyyksien vuoksi. Hänen tilalleen yhtyeeseen tuli Sammy Hagar. Roth lähti menestyksekkäälle soolouralle, jossa hänen taustayhtyeissään toimi muun muassa Steve Vai, Jason Becker ja Billy Sheehan.


title: David Lee Roth

text: David Lee Roth on silmälääkäri Nathan Rothin ja Sibyl Rothin poika. Hänellä on kaksi siskoa, Allison ja Lisa. Hänen setänsä, Manny Roth, oli yrittäjä, joka omisti kuuluisan yökerhon Cafe Wha?:n New Yorkissa. 1960-luvun alussa yökerhossa esiintyi muun muassa Bob Dylan ja Jimi Hendrix pitämässä systeeminvastaisia esityksiään. ”The Wha:ssa” oleskelemalla David Lee Roth sai ensikosketuksensa showbisnekseen.


title: David Lee Roth

text: Roth valmistui The Webb Schoolista Kaliforniasta ja John Muir High Schoolista Pasadenasta. Myöhemmin hän kävi Pasadena City Collegea, kuten myös muut Van Halenin jäsenet, mutta ei ikinä valmistunut.


title: David Lee Roth

text: Roth pääsi Los Angelesin rock-skeneen mukaan Van Halenin laulajana. Tarina kertoo, että vuonna 1974 Roth vuokrasi PA-laitteistoaan Eddie ja Alex Van Halenille heidän esiintyessään paikallisella klubilla. Veljesten Mammoth-yhtye sai esiintymispalkkiota 50 dollaria, mutta kun mikserin ja kaiuttimien vuokra oli 40 dollaria, he päättivät ottaa Rothin mukaan yhtyeeseen. Toisen tarinan mukaan silloinen kitaristi-laulaja Eddie Van Halen halusi keskittyä vain kitaransoittoon ja kun he näkivät David Lee Rothin laulamassa karaokessa ”Ice Cream Man” -kappaletta (joka päätyi myös Van Halenin debyyttialbumille), he päättivät ottaa Rothin laulajakseen. Roth ehdotti vähän ajan kuluttua, että yhtyeen nimen voisi vaihtaa veljesten sukunimen mukaan Van Haleniksi. Yhtyeen julkaistua 1978 debyyttialbuminsa siitä alkoi tulla myös kaupallisesti menestynyt.


title: David Lee Roth

text: Vähän Van Halenin debyyttialbumin julkaisemisen jälkeen Rothista tuli tunnettu mahtailevan esiintymistyylinsä ja villin käytöksensä vuoksi. Myös kritiikkiä tuli: arvostettu The Rolling Stone -lehti kertoi Rothin olevan ”ärsyttävin laulaja ihmiskunnan historiassa, mikä on merkittävä saavutus perinteikkäässä ja vahvasti kilpaillussa lajissa” (the most obnoxious singer in human history, an achievement notable in the face of long tradition and heavy competition). Tällä ei kuitenkaan ollut suosioon suurta vaikutusta. Rothin laulutyyliä on kuvailtu enemmän fyysiseksi kuin tekniseksi, näyttäväksi. Rothin bluesahtava baritoniääni ja persoonalliset huudot huilurekisterissä yhdistettynä humoristisiin ja usein camp-henkisiin sanoituksiin toivat lisän Van Halenin soundiin.


title: David Lee Roth

text: Vuodesta 1979 vuoteen 1984 Van Halen julkaisi lisää albumeita: Van Halen II, Women and Children First, Fair Warning, Diver Down ja 1984. Vuonna 1983 Van Halenille maksettiin miljoona dollaria yhden setin soittamisesta US Festivaleilla Kaliforniassa. Heistä tuli näin toinen esiintyjä, jolle on maksettu näin paljon yhdestä esiintymisestä. Toinen oli festivaalien toinen pääesiintyjä David Bowie. Van Halen saavutti suurimman suosionsa 1984 -albumin myötä, kun he saivat ensimmäisen singlensä ("Jump") Billboardin ensimmäiselle sijalle. Vain vähän tämän jälkeen jännite kasvoi Rothin ja muun yhtyeen, erityisesti Eddie Van Halen välillä. Alkuvuodesta 1985, kun Roth oli vielä Van Halenin jäsen, hän julkaisi soolo-EP:n "Crazy From The Heat", jonka singleistä "Just a Gigolo/I Ain't Got Nobody" sekä "California Girls" saavuttivat suurta suosiota. Myös kappaleista tehdyt musiikkivideot olivat suosittuja Rothin luomien, videoissa esiintyvien hulvattomien hahmojen vuoksi.


title: David Lee Roth

text: Huhtikuussa 1985, Roth erosi Van Halenista. Yleisimmän teorian mukaan yhtyeen hajottaneet jännitteet Rothin ja kitaristi Eddie Van Halenin välillä johtuivat suurimmaksi osaksi Eddien halusta ottaa musiikkiin mukaan kosketinsoittimia, syntetisaattoreita ja mahtipontisia voimaballedeita. Yleisesti ottaen Eddie halusi raskaampaa soundia Fair Warningin tapaan, kun Roth halusi ottaa vaikutteita myös kevyemmästä musiikista Diver Downin tapaan. Roth kuvaili vuonna 1998 julkaistussa omaelämäkerrassaan Van Halenin uutta suuntaa "juroksi". Roth halusi nauhoittaa sooloalbuminsa nopeasti, lähteä kiertueelle ja näytellä elokuvissa. Nopea aikataulu oli hänen mielestään välttämätöntä Crazy From The Heatin suosion vuoksi. Omien sanojensa mukaan hän olisi julkaissut uuden albumin Van Halenin kanssa, mutta mielestään muu yhtye koostui apaattisista, veltoista juopoista. Todistetusti Roth ei myöskään pitänyt Eddien käytöksestä, kun hän nauhoitti Michael Jacksonin kanssa kappaleen Beat It kertomatta siitä Rothille, koska pelkäsi että Roth ei antaisi julkaista kappaletta. Roth kirjoitti omaelämäkerrassaan, että hän suostui Eddien osuuteen Beat Itissä, koska uskoi Quincy Jonesin tuottaman kappaleen näyttävän loistavalla tavalla Eddien taitoja ja vaikuttavan näin positiivisesti myös Van Halenin uraan. Toiset uskovat, että Michael Jacksonin kappaleella soittaminen aiheutti Rothin eron yhtyeestä. Joka tapauksessa, Roth on sitoutunut näyttävään, värikkääseen tyyliinsä myös soolouralla, josta on tehty otsikoita ympäri maailman ja joka on aiheuttanut paljon julkista keskustelua.


title: David Lee Roth

text: Loppuvuonna 1985, Roth ilmoitti kokoavansa yhtyeen. Yhtyeeseen kuului kitaristi Steve Vai, basisti Billy Sheehan ja rumpali Gregg Bissonette. Myöhemmin hän ilmoitti Van Halen -tuottajan Ted Templemanin tuottavan yhtyeen debyyttialbumin Eat 'Em And Smile. Albumi oli Rothin paluu raskaampaan hard rock -ilmaisuun ja saavutti runsaasti kaupallista suosiota. Tuon ajan haastatteluissa hän ilmoitti nauhoittaneensa espanjan- ja portugalinkieliset versiot levystä, mutta vain espanjankielinen albumi ilmestyi nimellä Sonrisa Salvaje.


title: David Lee Roth

text: Van Halenin ensimmäinen albumi 5150 uuden laulajan Sammy Hagarin kanssa saavutti suuremman kaupallisen menestyksen kuin Eat 'Em And Smile, mutta kriitikoiden mielestä se oli menettänyt Rothin aikaisen särmänsä. Van Halen nimesi seuraavan albuminsa nimellä OU812 (Oh, you ate one too?, "sinäkin söit yhden?") pilkatakseen Rothin albumia (Eat 'Em And Smile, "syö heidät ja hymyile").


title: David Lee Roth

text: Alkuvuonna 1988 Roth julkaisi albumin Skyscraper, huomattavasti kokeellisemman teoksen kuin ensimmäinen sooloalbumi. Se sisälsi kappaleen "Just Like Paradise", josta tuli hitti. Skyscraperin tuottivat Roth sekä kitaristi Steve Vai, jonka vaikutus oli uudella albumilla selvästi kuultavissa. Albumi sisältää monen kerroksittaisen kitararaidan muodostamia osuuksia, jotka erottavat sen enemmän "Van Halenmaisesta" "Eat 'Em And Smilestä". Albumi myi Yhdysvalloissa platinaa ja saavutti kuudennen sijan Billboardin albumilistalla. Siitä ei kuitenkaan tullut yhtä suurta kaupallista menestystä kuin ensimmäisestä sooloalbumista. Vain vähän aikaa albumin julkaisun jälkeen, Billy Sheehan ilmoitti jättävänsä yhtyeen. Tilalle otettiin kiertuebasistiksi Matt Bissonette, joka soitti yhtyeessä lähes vuoden. Levyä seuranneella kiertueella Rothilla oli valtavia lavarakennelmia, hän mm. surffasi yleisön yllä köydessä riippuvalla surffilaudalla ja esiintyi nyrkkeilykehän sisällä. Molemmat näistä spektaakkeleista ovat nähtävillä "Just Like Paradisen" musiikkivideolla.


title: David Lee Roth

text: Koko yhtye soitti myös lavalla calypso-osion, jossa oli mm. karibialaisia steelrumpuja. Esiintymisiin kuului myös ns. "unplugged" -osio, jossa yhtye esitti akustisia covereita tunnetuista 1950 -luvun rock n' roll -kappaleista, kuten Evelyn Brothersin Wake Up Little Susie. Eräässä Sounds Magazinen arvostelussa yhtyeen keikkaa St. Louisissa kehuttiin "hienoimmaksi rockshowksi tällä planeetalla ("the greatest rock show on earth") ja Kerrang Magazine tiivisti kiertueen sanoihin "älä ohita tätä tai menetät jotain todella vaikuttavaa" (don't blink it or you'll miss it spectacular") ja joka sai toimittaja Mick Wallin "ryntäämään hakemaan uusia pattereita sydämentahdistimeensa" ("scrabbling to put new batteries into his pacemaker"). Huolimatta kriitikoiden ylistyksestä ja huikeasta kaupallisesta menestyksestä, Steve Vai jätti yhtyeen liittyäksensä Whitesnakeen.


title: David Lee Roth

text: Vuonna 1990 Roth julkaisi albumin A Little Ain't Enough. Albumin tuotti Bob Rock ja se saavutti RIAAN kultalevymerkinnän. 21-vuotias Jason Becker soitti albumilla kitaraa, mutta kun hänellä todettiin ALS-tauti, kiertueelle hänet korvattiin Joe Holmesilla. A Little Ain't Enough -kiertueen lavarakennelmiin kuului mm. patsaita, jotka sylkivät viskiä Rothin yleisöön sekä jättiläismäiset jalat haarat levällään päällään revityt verkkosukat. Grungen tullessa vuoden 1991 lopussa, Rothin kiertueelle ei riittänyt yleisöä totuttuun tapaan.


title: David Lee Roth

text: Vuonna 1993 Roth pidätettiin New York Cityn Washington Square Parkista hänen ostaessaan oman kuvailunsa mukaan "$10 worth of Jamaican, bunk reefer maan" eli kymmenellä dollarilla kannabista peitetehtävissä olevalta poliisikonstaapelilta.


title: David Lee Roth

text: Roth julkaisi albumin Your Filthy Little Mouth vuonna 1994. Albumi sisälsi elementtejä rockista, countrysta, reggeasta, hip hopista sekä housebandien musiikista. Se sisälsi esimerkiksi kappaleen Cheating Heart Cafe, joka oli duetto kuuluisan kantrilaulajan Travis Trittin kanssa. Levy ei myynyt kovin hyvin, eikä saavuttanut edes kultalevystatusta. Roth alkoi esiintyä pienemmillä areenoilla USAssa.


title: David Lee Roth

text: Vuonna 1999 David Lee Roth esiintyi Suomessa Vaasassa pidetyillä Rantarock-festivaaleilla. Konsertissa kuultiin Rothin soolotuotannon lisäksi myös monia Van Halenin kappaleita, kuten mm. Jump, Eruption ja Ain't Talkin' 'Bout Love.


title: David Lee Roth

text: Vuonna 1995 Roth suunnitteli ja esitteli ns. aikuisille tarkoitetun näytöksen Las Vegasin kasinoissa. Mukana oli puhallinorkesteri, johon kuului Nile Rodgers, Edgar Winter sekä Miami Sound Machinen jäsenet. Näytöksessä oli mukana myös eksoottisia tanssijoita, jotka olivat Rothin mukaan "niin suloisia, että he varmaan paskantavatkin sokeria" ("they're so sweet, I bet they shit sugar").


title: David Lee Roth

text: Eläessään New Yorkissa 1990-luvun lopussa asti, hän on kouluttautunut ensihoitajaksi ja "työskennellyt kaduilla" ambulanssin sairaanhoitajana.


title: David Lee Roth

text: Vuonna 2007 David Lee Roth liittyi takaisin Van Haleniin.


title: Robert Ley

text: Robert Ley (15. helmikuuta 1890 Niederbreidenbach – 25. lokakuuta 1945 Nürnberg) oli merkittävä natsijohtaja ja Saksalaisen työrintaman johtaja natsi-Saksassa.


title: Robert Ley

text: Ley syntyi Friedrich Leyn ja hänen vaimonsa Emilien (synt. Wald) köyhään talonpoikaisperheeseen Kölnin itäpuolella. Hän oli seitsemäs perheen yhdestätoista lapsesta. Robertin ollessa kuusivuotias hänen isänsä yritti helpottaa perheen taloudellista ahdinkoa sytyttämällä perheen kotitilan tuleen vakuutuskorvausten toivossa. Hän jäi kiinni vakuutuspetoksesta ja sai useamman vuoden vankeustuomion. Perhe jäi puille paljaille. Tämä kokemus vaikutti Robert Leyn koko myöhempään elämään. Hän pelkäsi köyhtymistä ja sosiaalista alenemista, toisaalta hänestä tuli äärimmäisen kunnianhimoinen ja itsekeskeinen.


title: Robert Ley

text: Ennen ensimmäisen maailmansodan alkua 1914 Ley suoritti elintarvikekemian diplomitutkinnon Münsterin yliopistossa. Sodan alettua hän liittyi vapaaehtoisena armeijaan. Hän otti osaa tykkimiehenä Verdunin ja Sommen taisteluihin. 29. heinäkuuta 1917 hän joutui ranskalaisten sotavankeuteen, josta hän palasi takaisin Saksaan 1920 vakavasti haavoittuneena. Hänelle tehtiin useita kirurgisia operaatioita, joista huolimatta jalan murtuma ja vaikea aivovamma vaikuttivat hänen koko loppuelämäänsä. Hänen alkoholiriippuvuutensa ja ajoittainen änkytyksensä lienevät seurausta hänen haavoittumisestaan.


title: Robert Ley

text: Vuonna 1920 Rober Ley väitteli Münsterin yliopistossa tohtoriksi kemiasta aiheenaan sekoittuneet glyseridit. Tämän jälkeen hän sai viran arvostetussa Bayerin lääke- ja kemiankonsernissa Leverkusenissa. Hän ei kuitenkaan tuntenut Weimarin tasavaltaa omakseen, ja niinpä hän joutui jo varhain kansallissosialistien vaikutuspiiriin. Vuonn 1924 hän liittyi puolueen jäseneksi, ja jo seuraavana vuonna Adolf Hitler kutsui hänet paikallisen Etelä-Reininmaan puoluealueen eli Gaun johtajaksi.


title: Robert Ley

text: Vuonna 1928 Ley erotettiin Bayerin palveluksesta alkoholismin perusteella sekä siksi, että hän oli hyökännyt erästä juutalaista pankkiiria vastaan antisemiittisin iskulausein. Samana vuonna Hitler nimitti hänet Kölnin-Aachenin valtakunnangaun järjestöjohtajaksi, ja hänet valittiin myös Preussin maapäivien jäseneksi. Leystä kehittyi intohimoinen ja fanaattinen puhuja ja juutalaisvastaisten artikkeleiden kirjoittaja. Hän sekaantui myös puolueen taistelujärjestöjen katutaisteluihin ja muihin levottomuuksiin.


title: Robert Ley

text: Syyskuussa 1930 Ley valittiin Saksan valtiopäiville Kölnin-Aachenin vaalipiiristä. Hän piti valtiopäivämandaattinsa itsellään aina valtakunnan hajoamiseen keväälle 1945. Tämä toi Leyn asemaan selvän sosiaalisen nousun. Syksyllä 1931 Hitler nimitti hänet myös puoluejärjestön valtakunnantarkastajaksi. Tämä oli erittäin huomattava ja vaikutusvaltainen puoluevirka. Gregor Strasserin erottua tehtävästään 8. joulukuuta 1932 Hitler nimitti hänet tämän seuraajaksi kansallissosialistisen puolueen valtakunnanjärjestöjohtajaksi. Hän ei kuitenkaan saanut edeltäjänsä valtuuksia, minkä johdosta Ley alkoi aktiivisesti lisätä omaa vaikutusvaltaansa puolueen sisällä. Hän halusi saavuttaa kontrollin puolueen järjestöpolitiikasta, koulutuksesta ja henkilöstöpolitiikasta. Hänen onnistuikin saada itselleen vastuu Nürnbergin puoluepäivien järjestelyistä. Samoin hänen johdettavakseen tulivat puolueen eliittikoulut, ”Ordensburgit”. Toisen maailmansodan aikana hänen vastuulleen annettiin myös valtakunnallinen asunto-ohjelma.


title: Robert Ley

text: Kansallissosialistien noustua valtaan tammikuussa 1933 Robert Leystä tuli myös ”Saksalaisen työn suojelukomitean” ("Aktionskomitee zum Schutz der Deutschen Arbeit") johtaja. Tämän tehtävänä oli murskata ammattiliittojen valta. Kun Saksan ammattiliitot oli virallisesti lakkautettu 2. toukokuuta 1933, muodostettiin suojelukomiteasta 10. toukokuuta 1933 Saksan työrintama, "Deutsche Arbeitsfront" (DAF), jonka johtajana Ley toimi aina vuoteen 1945.


title: Robert Ley

text:
Työrintaman perustamisen jälkeen entisten ammattiliittojen raunioille perustettiin työläisten ja viranhaltijoiden yhteisliittoja sekä neuvotteluelimiksi suuri ja pieni työväenkonventti. Rakenne muistutti siis vielä jossain määrin vanhoja ammattiliittoja. 27. marraskuuta 1933 luotiin DAF:n keskustoimisto, jonka alaisina toimivat valtakunnalliset yritysyhteisöt, Gau-alueiden yritysyhteisöt sekä paikalliset yritysyhteisöt. Täten Leyn onnistui korvata vanha ammattiliittorakenne uudella, hierarkkisella rakenteella. Samalla järjestössä otettiin käyttöön puolueen tapainen johtajaperiaate, jossa alemmat tasot panivat toimeen ylempien tasojen käskyt.
Samalla DAF:sta muodostui yhä selkeämmin puoluejärjestön osa, jonka tehtävänä oli pitää huolta työväestön asemasta ja samalla kohottaa sen moraalia ja työn tuottavuutta. DAF liittyi kansallissosialistiseen puolueeseen sen järjestönä. Samalla järjestöstä tuli yhä selkeämmin sosiaalisesti painottunut. Se ymmärsi itsensä ”kaikkien järjellä ja nyrkillä uutta luovien saksalaisten” etujärjestöksi, joka koki tehtäväkseen työväestön kohottamisen ”kansakunnan tasavertaiseksi ja kunnioitetuksi osaksi”. Nämä kauniit periaatteet, jotka pitkälti vastasivat ensimmäisen maailmansodan rintamasotilaiden ideologiaa, kätkivät sen, että Saksan työläisiltä oli tosiasiassa riistetty heidän etujärjestönsä ja että heistä oli tehty puolueen ja valtion hyväksi työtä tekeviä kansakunnan jäseniä.


title: Robert Ley

text: Heinäkuussa 1933 DAF:llä oli 5 320 000 jäsentä, vuoden 1934 kesäkuussa 16 000 000 ja joulukuussa 1942 jo 25 000 000 jäsentä. Täten se oli suurin Saksan suurjärjestöistä. Se organisoi työpaikoilla suuria sosiaalisia ja vapaa-ajan tapahtumia. Eräs tärkeä toimintamuoto oli Kraft durch Freude (”"Voimaa ilosta"”) -järjestön kautta organisoitu vapaa-ajan- ja lomatoiminta. Järjestö järjesti esimerkiksi lomamatkoja ulkomaille ja kotimaassa.


title: Robert Ley

text: Vuodesta 1939 Ley menetti yhä enenevässä määrin asemiaan varusteluministeri Fritz Todtille ja hänen seuraajalleen Albert Speerille. Työpalvelun yleisvaltuutettu Fritz Sauckel syrjäytti Leyn päätöksenteosta. Samalla Leyn alkoholiongelmat pahenivat entisestään, mikä toi hänelle kansan suussa pilkkanimen ”valtakunnanjuoppo” ("Reichstrunkenbold"). Asuntorakentamisen alueella Ley tosin onnistui säilyttämään asemansa ja lisäämään vaikutusvaltaansa. 14. marraskuuta 1941 Hitler nimitti hänet ”sosiaalisen asuntorakentamisen valtakunnankomissaariksi”, keväällä 1942 hän lisäsi tämän valtuuksia nimittäen tämän ”valtakunnanasuntokomissaariksi”. Syksystä 1943 alkaen Leyn tehtäväksi tuli hätämajoituksen järjestäminen pommitusten uhreiksi joutuneilla saksalaisille.


title: Robert Ley

text: 29. huhtikuuta 1945 Hitler vahvisti poliittisessa testamentissaan Leyn aseman DAF:n johtajana. Toukokuussa 1945 yhdysvaltalaiset joukot pidättivät hänet. Hänet asetettiin syytteeseen rikoksista ihmiskuntaa vastaan ja rikoksista rauhaa vastaan. Ennen oikeuskäsittelyn päättymistä Nürnbergin sotarikosoikeudenkäynnissä Ley hirttäytyi sellissään, koska hän tiesi tulevansa tuomituksi.


title: Robert Ley

text: Hermann Göring heitti oikeudessa huomautuksen, että yhtä kaikki Ley olisi tuota pikaa juonut itsensä hengiltä.


title: Bryan Mantia

text: Bryan ”Brain” Mantia (s. 1964) on yhdysvaltalainen rumpali, joka on soittanut yhtyeissä Limbomaniacs, Primus, Praxis ja Guns N’ Roses. Hän liittyi Guns N’ Rosesiin Josh Freesen lähdettyä vuonna 2000.


title: Bryan Mantia

text: PrimusGiant RobotColonel Claypool’s Bucket of Bernie BrainsGuns N’ Roses


title: Saastuminen

text: Saastuminen on ympäristön pilaantumista, joka aiheuttaa eliöille haittaa tai kuoleman. Suurin osa saastumisesta tapahtuu kemikaalipäästöinä ilmaan, maaperän tai veteen, mutta nykyisin myös mm. melun ja valon katsotaan aiheuttavan saastumista. Saaste taas on terveyttä tai luontoa vahingoittava tai yleistä viihtyvyyttä haittaava aine ilmassa, vesistöissä tai maaperässä. Esimerkiksi ilmansaasteet ovat eräs ihmistoiminnan aiheuttama päästömuoto.


title: Saastuminen

text: Saastuminen on tyypillisesti ihmisen toiminnan aiheuttamaa, ja se aiheuttaa haittaa eliöille muuttamalla niiden elinympäristöä. Päästö tai jäte on saastetta vain, jos se aiheuttaa haittaa: esimerkiksi vesihöyrypäästöjä voimalaitosten jäähdytystorneista ei pidetä saasteena, mutta savukaasupäästöt voimalaitoksen savupiipusta sisältävät saasteita. Toisaalta haitallinen aine on saaste vain, jos se pääse luontoon: esimerkiksi elohopea on luonnossa saastetta mutta lämpömittarissa ei. Saaste voi olla myös subjektiivinen käsite: joku voi kokea kovaäänisen musiikin miellyttäväksi mutta toinen melusaasteeksi.


title: Alivaltiosihteeri (huumoriryhmä)

text: Alivaltiosihteeri on suomalainen yhtye ja huumoriryhmä. Se aloitti uransa musiikkiyhtyeenä ja on sittemmin tehnyt sketsiohjelmia niin radioon kuin televisioonkin.


title: Alivaltiosihteeri (huumoriryhmä)

text: Alivaltiosihteeri julkaisi vuonna 1996 ensimmäisen Alivaltiosihteeri-kirjan "Virallinen kirja". Kirjoihin on koottu radiohupailujen parhaimmistoa vuosien varrelta. Siitä lähtien ryhmä on julkaissut uuden kirjan vuosittain.


title: Alivaltiosihteeri (huumoriryhmä)

text: Alivaltiosihteeri-yhtyeen perusti neljä tamperelaista opiskelijaa vuonna 1985. Ennen Alivaltiosihteeriä yhtyeen kaksi perustajajäsentä Pasi Heikura ja Jyrki Liikka soittivat yhdessä Ankara-nimisessä yhtyeessä. Yhtyeen nimi muuttui lopulta Alivaltiosihteeriksi. Mukaan yhtyeeseen tulivat myös Simo Frangén ja Satu Kurvinen. Yhtye levytti Hiljaiset Levyt -nimiselle levy-yhtiölle, ja sen tuotanto oli huumori- ja parodiapohjaista. Yhtye esiintyi lukuisia kertoja myös televisiossa, ja keikkamyynti oli varsin hyvää. Vuonna 1990 laulaja Satu Kurvinen päätti lähteä yhtyeestä, ja tilalle tuli Matti Toivonen.


title: Alivaltiosihteeri (huumoriryhmä)

text: Yhtye toimi aktiivisesti aina 1990-luvun puoleenväliin saakka. Sen jälkeen se on esiintynyt vain harvakseltaan. Yhtyeen vuosien 1986–1991 levytystuotannosta julkaistiin tammikuussa 2011 kahden cd:n kokoelma "Valtakunnan arkisto – Kootut levytykset 1986–1991".


title: Alivaltiosihteeri (huumoriryhmä)

text: Alivaltiosihteerin jäsenet tekivät samalla työryhmällä huumoriohjelmia myös tamperelaiseen Radio 957 -paikallisradioon. Vuonna 1990 Jukka Haarma ehdotti Alivaltiosihteerille oman, "Alivaltiosihteeri – Suomen virallinen ohjelma" -nimisen viikoittaisen radio-ohjelman tekemistä toimintansa aloittavassa Radiomafiassa. Frangén, Heikura ja Liikka lähtivät mukaan, ja ensimmäinen Alivaltiosihteeri-ohjelma esitettiin 6. kesäkuuta 1990.


title: Alivaltiosihteeri (huumoriryhmä)

text: Vuoden 2003 radiouudistuksen johdosta ohjelma siirtyi Yle Radio Suomi -kanavalle ja lähetysaika lauantaista sunnuntaille. Myös YleQ-kanava lähetti ohjelmaa olemassaolonsa ajan 2003–2006. Alivaltiosihteeri oli yksi vanhimmista viikoittain lähetettävistä radio-ohjelmista.


title: Alivaltiosihteeri (huumoriryhmä)

text: Vuoden 2012 alussa Alivaltiosihteeri siirtyi uudistetulle Yle Puhe -kanavalle. Samalla sen formaattia muutettiin. Aiemman viikoittaisen noin tunnin kestoisen kahdesti lähetetyn ohjelman sijaan uusi viikon ohjelma koostuu viidestä noin viiden minuutin mittaisesta pätkästä, jotka lähetään arkipäivisin 12.05. Perjantaina lähetetään kokoomalähetys, jossa on kaikki viikon sketsit. Aiemmin sketsien välissä soitettiin musiikkia, mutta uudistuksen myötä musiikki on korvattu kolmikon omilla mainospätkillä. Viikoittaisista vakisketseistä uudistetussa Alivaltiosihteerissä on mukana alkujutustelut, Viikon virallinen palindromi, Einomies Porkkakosken puhelinraportti, Viikkovisa ja ohjelman loppusketsi, jossa kerrotaan jokin asia päättyvästä ohjelmasta, rock-musiikista ja ensi viikolla vieraana olevasta Nyyssösestä, ja lopuksi kerrotaan neljä sanaleikin sisältävää vitsiä. Alivaltiosihteerin viikkovisan taustamusiikkina soi aina Roger Whittakerin viheltelykappale ”Swaggy”.


title: Alivaltiosihteeri (huumoriryhmä)

text: Alivaltiosihteeri on juhlistanut humoristisilla teemalähetyksillään ohjelman vuosipäiviä sekä sadansia ja viidensiäkymmeniä ohjelmia. Myös palindromipäivä 20.02.2002 huomioitiin. Alivaltiosihteerissä toistuvia pilailun kohteita ovat usein tavalliset ihmisryhmät. Vakioaiheita ovat suomen kielen turmelu, lääkäripalvelut ja alkoholismi. Vakituisia sketsien kehyksiä ovat uutislähetykset (muun muassa nimellä AVSTT:n uutiset), Radio Suomen teemaillat, suuret tulkitsijakilpailut ja tiettyyn aiheeseen tai musiikkityyliin sitoutuneet radio- ja televisiokanavat. Hyvin usein sketsissä saatetaan kuitenkin käsitellä jotain aihetta täysin asianmukaisesti, mutta aiheen sanasto korvataan jonkin toisen aiheen sanastolla. 1990-luvun alussa on tullut myös muutama ohjelma, jonka sketseissä liikuttiin ohjelmien vakituisissa äänimaisemissa, mutta ohjelmassa toimittajat kertoivat vuorotellen sanaleikkivitsejä. Vuosittain on kuultu myös muutama vuoden parhaita sketsejä sisältävä koosteohjelma. Näitä olivat myös ensimmäiset Yle Puheessa lähetetyt ohjelmat, joista yksi oli kuitenkin vain osittain sketsikooste.


title: Alivaltiosihteeri (huumoriryhmä)

text: Yleisradio päätti Alivaltiosihteeri-ohjelman lopettamisesta tammikuussa 2017. Toukokuusta 2016 lähtien ohjelma oli ollut tauolla. Jäähyväisohjelma lähetettiin 29. huhtikuuta 2017 Radio Suomessa.


title: Alivaltiosihteeri (huumoriryhmä)

text: Radion lisäksi Alivaltiosihteeri on tehnyt viihdeohjelmia myös televisioon. Televisio-ohjelmia tekemään liittyi Radiotyöryhmän lisäksi nyt myös Alivaltiosihteeri-yhtyeen laulajana tunnettu Matti Toivonen. Ensimmäinen ohjelma oli "Alivaltiosihteeri: Suomi 75". Se käsitteli tapahtumia Suomen itsenäisyyden ajalta. Ohjelma lähetettiin myös Montreux'n Kultainen ruusu -kilpailuun, mutta se ei menestynyt, sillä teknisestä erehdyksestä johtuen ohjelman suomen- ja englanninkieliset versiot oli ajettu päällekkäin.


title: Alivaltiosihteeri (huumoriryhmä)

text: Muita Alivaltiosihteerin televisio-ohjelmia olivat neliosainen "Alivaltiosihteeri muistelee" sekä kuusiosainen "Alivaltiosihteeri valvoo". Näiden lisäksi tehtiin vuonna 1998 myös erikoisjaksot itsenäisyyspäivälle, joululle, pääsiäiselle ja vapulle, mutta Toivonen ei ollut tällä kertaa mukana.


title: Alivaltiosihteeri (huumoriryhmä)

text: Alivaltiosihteerin televisioon tekemät sketsiohjelmat ja yhtyeen musiikkivideot ilmestyivät DVD-levyllä "Virallinen DVD" syksyllä 2006. Levyllä on myös Arto Nybergin Yle TV1:lle tekemä dokumentti Alivaltiosihteeristä.


title: Jäähdytystorni

text: Jäähdytystorni on laite, jolla voidaan viilentää jotain kiertoainetta, yleensä vettä, liki ympäristön lämpötilaan. Tyypillisimmät käyttökohteet ovat lauhdevoimalaitos ja ydinvoimala, joissa tornilla lauhdutetaan höyryturbiinista tuleva matalapaineinen höyry vedeksi. Tähän tornia käytetään lämpimämmissä maissa, joilla ei ole riittävästi viileää jäähdytysvettä käytettävissä. Alueilla, joilla jäähdytysvettä on tarjolla kuten Suomessa, käytetään edullisempaa lauhdutinta. Muita käyttökohteita ovat mm. öljyjalostamot ja petrokemian laitokset.


title: Jäähdytystorni

text: Jäähdytystornin toiminta perustuu veden haihtumiseen. Ilmaan haihtuva vesi ottaa energiaa prosessihöyrystä ja lauhduttaa sitä vedeksi. Esimerkiksi ydinvoimaloissa käytetään lauhdevesikiertoa, johon siirretään lämpö voimalan sisäisestä kierrosta (ts. radioaktiivista vettä ei kulje jäähdytystorneissa). Vesi suihkutetaan tornin yläpäästä, josta se putoaa tornin lattialle.


title: Jäähdytystorni

text: Jäähdytystornit jaetaan lämmönsiirtomekanismin perusteella kahteen päätyyppiin


title: FSR Tarpan

text: FSR Tarpan oli puolalaisen FSR:n (Fabryka Samochodów Rolniczych) maastoautomalli, joka oli suunniteltu maanviljelijöiden käyttöön. Autossa oli ulkoisia piirteitä sekä Land-Roverista että Mercedes-Benz G:stä. Tarpan oli tarkoitettu vastineeksi neuvostoliittolaisille UAZ- ja GAZ-maastoautoille. Tarpanissa käytettiin paljon osia muista autoista: moottori oli FSO Polonez 1,5-litraisen moottorin tehottomampi versio, mittaristo oli myös Polonezista, ovenkahvat olivat puolestaan Polski-Fiat 125p:stä. Lisäksi Tarpaniin sai Ivecon moottorin. Lopulta FSR siirtyi Tarpaneineen Daewoon haltuun kuten FSO:lle oli käynyt. Myöhemmin FSR ja FSC sulautettiin yhteen, ja nykyäänkin Tarpania valmistetaan Intrall Honker-nimellä.


title: Erongo

text: Erongo on yksi Namibian neljästätoista alueesta. Erongovuoren mukaan nimetty alue sijaitsee Namibian keskiosassa Atlantin valtameren rannikolla. Alueella on 150 809 asukasta (vuonna 2011) ja sen pinta-ala on 63 539 neliökilometriä. Erongon pääkaupunki on Swakopmund. Erongoon kuuluu myös Walvis Bayn kaupunki.


title: Omaheke

text: Omaheke on yksi Namibian neljästätoista alueesta. Se sijaitsee Namibian itäosassa Botswanan rajalla. Sen pinta-ala on 84 981 neliökilometriä ja siellä on 71 233 asukasta (vuonna 2011). Alueen pääkaupunki on Gobabis.


title: FSC Żuk

text: Żuk (tarkoittaa kovakuoriaista) oli FSC-tehtaan pakettiauto, jota tehtiin Lublinissa, Puolassa vuodesta 1958 vuoteen 1997. Żuk perustui alkujaan epäsuorasti Chevroletiin 1940-luvulta. Chevrolet oli näet myynyt lisenssin autoon Neuvostoliittoon, josta lisenssi myytiin varsovalaiselle FSO:lle.


title: FSC Żuk

text: Żukia myytiin pääasiallisesti valtion organisaatioille ja myös yksityisille, kun Nysaa sen sijaan myytiin armeijalle ja poliisille. Żuk oli 1980-luvun lopussa ongelmissa, mutta Daewoo osti tehtaan ja muutti auton nimen Lubliniksi, jolla nimellä sitä myytiin entisille SEV-maille.


title: FSC Żuk

text: Żukista tuli monta erilaista korityyppiä, ja siinä oli – erikoista kyllä – erillinen etujousitus. Żuk ei sen sijaan uudistunut kovinkaan merkittävästi teknisesti elinkaarensa aikana. Kymmenen tuotantovuoden jälkeen autoa kyllä uudistettiin hieman.


title: FSC Żuk

text: Żuk oli suosiossa maanviljelijöiden keskuudessa, ja puolalaisilla toreilla näkyy yhä Żukeja. Myös Puolan posti käytti Żukeja paljon oransseiksi maalattuna. Lisäksi palokunnat käyttivät autoa miehistönkuljetukseen ja jopa pienien palojen sammutukseen.


title: FSC Żuk

text: Żukin seuraaja oli Lublin jota FSC-FSR-yhteisyritys (Intrall) yhä yhdessä Intrall Honkerin kanssa (Ent. Tarpan Honker) valmistaa.


title: Ohangwena

text: Ohangwena on yksi Namibian neljästätoista alueesta. Se sijaitsee Namibian pohjoisosassa Angolan rajalla. Sen pinta-ala on 10 706 neliökilometriä ja siellä on 245 446 asukasta (vuonna 2011). Alueen pohjoiset ja läntiset osat ovat tiheimmin asutettuja. Alueen pääkaupunki on Eenhana. Ohangwenan naapurialueet ovat Omusati, Oshana, Oshikoto ja Länsi-Kavango.


title: Bam Margera

text: Brandon Cole "Bam" Margera (s. 28. syyskuuta 1979 West Chester, Pennsylvania) on yhdysvaltalainen ammattilaisrullalautailija, joka aloitti rullalautailun jo 9-vuotiaana. Hän on myös radiopersoona, televisiotähti ja musiikkivideo-ohjaaja, joka vaihtoi nimensä myöhemmin virallisesti Bamiksi. Bam-Bam on kuuluisa sanonnastaan "Hell Yeah Basically Fuck Yeah".


title: Bam Margera

text: Margera nousi kuuluisuuteen 2000-luvun alussa Music Televisionin Jackass-sarjassa. Sen jälkeen hänellä oli MTV:llä myös oma ohjelmansa "Viva La Bam", minkä lisäksi hän myös juontaa radio-ohjelmaa nimeltä "Radio Bam". Vuonna 2005 hän julkaisi myös suosikkibändiensä kappaleita CD- ja DVD-kokoelmana "Viva La Bands". Joitakin näistä bändeistä nähdään myös "Viva La Bands" -kiertueella.


title: Bam Margera

text:
Margera ohjasi ja käsikirjoitti yhdessä Brandon DiCamillon ja Chris Aspiten kanssa vuonna 2003 julkaistun, matalalla budjetilla toteutetun elokuvan "Haggard: The Movie", jossa hän näytteli ystäviensä kanssa. Hän on myös mukana elokuvissa "Jackass", "Jackass 2", "Jackass 2.5","Jackass 3D" ja "Jackass 3.5" . Lisäksi hänellä on pieni rooli elokuvassa "Grind". Margera käsikirjoittaa, tuottaa ja ohjaa elokuvan "Minghags", joka on jatko-osa Haggardille. Hän työstää myös elokuvaa "The Dream Seller". "The Dream Seller" on toisen skeittarin ja Bamin pitkäaikaisen ystävän Brandon Novakin lempinimi.
Edesmennyt Ryan Dunn oli yksi hänen parhaista ystävistään.


title: Bam Margera

text: Bam Margera esiintyy pelihahmona useissa Tony Hawkin nimeä kantavissa rullalautailupeleissä. Pelissä "Tony Hawk's Underground 2" hän on yksi päähahmoista. Margeran ensiesiintyminen oli pelissä "Tony Hawk's Pro Skater 3".


title: Bam Margera

text:
Bamin isä on Phil Margera, äiti April "Ape" Margera ja edesmennyt setä Vincent "Don Vito" Margera.
Bamin veli on Jess "Jess Jess Idiot" Margera, joka on CKY:n rumpali. Bamin perhe esiintyi useasti Viva La Bam -ohjelmassa. Ohjelmassa Bamilla tulee usein pahaakin riitaa Don Viton kanssa.


title: Bam Margera

text: Hänellä on myös paha käärmeiden fobia. Häntä kiusataan siitä usein Jackass-elokuvissa.


title: Bam Margera

text:
Unholy Union seuraa Bamin matkaa kohti häitä tyttöystävänsä kanssa. Kyseessä ei ollut vain pila tai temppu vaan oikeat häät.
Apujoukoissa toimivat Margeran suku ja tuttu joukko tyhmänrohkeita kavereita. Bam ja Missy menivät naimisiin 3. helmikuuta 2007. Bamin bestmanina toimi hänen veljensä Jess Margera. Häissä esiintyi Missyn lempibändi, ruotsalainen The Sounds, ja Iggy Pop and The Stooges.
Sarjassa on 9 jaksoa, ja siitä on ilmestynyt DVD.


title: Bam Margera

text: Margera on kuvannut Suomessa komediaelokuvan nimeltä "". Elokuvan tarkoituksena on saada amerikkalaiset ymmärtämään että Joulupukki asuu Korvatunturilla Suomessa eikä Pohjoisnavalla.


title: Bam Margera

text: Margera on ohjannut musiikkivideoita muun muassa ihailemilleen suomalaisille The 69 Eyes ja HIM -yhtyeille. Hän on kertonut pitävänsä myös Hanoi Rocksista, Amorphisksesta, Children of Bodomista ja Negativesta sekä lukuisista muista pohjoismaalaisista rockyhtyeistä, kuten Turbonegro, Sahara Hotnights ja The Sounds. Margera on vieraillut Suomessa useita kertoja entisen ystävänsä ja idolinsa Ville Valon kanssa. Margera esiintyy Extreme Duudsoneiden kanssa muutamassa Viva La Bam -ohjelmassa, sekä Duudsonit-elokuvassa. Ville Valo on kuvannut Bamin olevan "Maailman suomalaisin amerikkalainen".


title: Bam Margera

text: Margera on naimisissa Nicole Boydin kanssa ja heillä on jouluna 2017 syntynyt Phoenix Wolf -niminen poika.


title: Bam Margera

text: Margera kärsii alkoholismista ja on joutunut jo kolmesti vieroitushoitoon, viimeksi vuoden 2019 alussa. Hän jäi tammikuussa 2018 kiinni rattijuopumuksesta Los Angelesissa Kaliforniassa.


title: Kunene

text: Kunene on yksi Namibian neljästätoista alueesta. Sen pinta-ala on 115 260 neliökilometriä ja siellä on 86 856 asukasta (vuonna 2011). Alueen suurin kaupunki on Opuwo, jonka asukasluku on vajaat 5 000.


title: Kunene

text: Kunene sijaitsee Namibian pohjoisrajalla ja rajoittuu pohjoisessa Angolaan ja lännessä Atlanttiin. Sitä asuttaviin kansoihin kuuluvat muun muassa himbat. Alue on saanut nimensä Kunenejoelta.


title: Tavastia-klubi

text: Tavastia-klubi on Helsingin Kampissa Urho Kekkosen kadulla sijaitseva rock-klubi.


title: Tavastia-klubi

text: Toimintaa harjoittaa Helsingin Rock & Roll Oy, jonka toimitusjohtaja on Juhani Merimaa. Tavastian yhteydessä toimivat myös pienempi klubi Semifinal ja ravintola Ilves. Klubin oma jalkapallojoukkue FC Tavastia pelaa Helsingin piirin Nelosessa (2012).


title: Tavastia-klubi

text: Hämäläis-Osakunnan rakennuttama Hämäläisten talo valmistui 1931. Siinä toimi jo 1950-luvulla suosittu tanssipaikka Hämis ja vuonna 1970 nimeksi tuli Tavastia-klubi. Pelkästään elävän musiikin klubiksi Tavastia muuttui 1990-luvun alussa.


title: Tavastia-klubi

text: Tavastia on nykyisin yksi Euroopan vanhimmista edelleen toimivista rock-klubeista ja siitä harvinainen, että se sijaitsee kaupungin keskustassa. Bam Margera sanoo Tavastiaa maailman parhaaksi rock-klubiksi, ja HIM esiintyy aina Tavastialla perinteisellä uudenvuodenkeikallaan.


title: Tavastia-klubi

text: Tavastia-klubi vietti vuonna 2010 40-vuotisjuhlaansa. Juhlavuoden kunniaksi Tavastia perusti nimeään kantavan palkinnon, joka "tulee edistämään elävää musiikkia ja tukemaan nousevia tähtiä."


title: Tavastia-klubi

text: Ensimmäiset Tavastia-palkinnot jaettiin 19. lokakuuta 2010. Palkinnon saivat Villa Nah, Lighthouse Project ja Kumpulan bändikerho.


title: Tavastia-klubi

text: Palkinto on 1 000 euroa.


title: Ofra Haza

text: Ofra Haza (, 19. marraskuuta 1957 Tel Aviv – 23. helmikuuta 2000 Tel Aviv) oli israelilainen naislaulaja. Hänen vanhempansa olivat Israeliin vuonna 1949 muuttaneita jemeninjuutalaisia.


title: Ofra Haza

text: Haza aloitti esiintymisen 12-vuotiaana, julkaisi ensimmäisen albuminsa 18-vuotiaana ja oli 20-vuotiaana kotimaansa ensimmäinen naispuolinen poptähti. Hän sai uransa aikana kotimaassaan 16 kulta- ja platinalevyä. Hänen uhmamielisen tyylinsä tunnuskappaleeksi muodostui vuonna 1979 julkaistu "The Tart's Song" ("Hutsun laulu")..


title: Ofra Haza

text: Haza tuli kansainväliseen tietoisuuteen sijoittumalla Eurovision laulukilpailussa 1983 toiseksi kappaleella "Chai". Vuonna 1988 hänen laulunsa "Im Nin'Alu" (albumilta "Fifty Gates of Wisdom") oli suuri kansainvälinen menestys saavuttaen suosiota sekä maailmanmusiikki- että klubimusiikkipiireissä.


title: Ofra Haza

text: "Im Nina'lun" suosiota edesauttoivat Coldcutin remix Eric B and Rakimin "Paid in Fullista", jotka molemmat käyttivät Ofra Hazan laulua osana kappaletta. The Sisters of Mercyn kanssa tehty "Temple of Love" (vuonna 1992) ja Paula Abdulin kanssa tehty "My Love Is for Real" (1995) saavuttivat myös suosiota. Hazan ääntä kuultiin myös M/A/R/R/S-yhtyeen tanssihitissä "Pump Up the Volume".Vuonna 1992 hän levytti Don Wasin tuottaman albumin "Kirya", jolla vieraili muun muassa Lou Reed.


title: Ofra Haza

text: Haza lauloi piirroselokuvassa Egyptin prinssi Mooseksen äidin, Yochevedin, roolin. Hän opetteli laulamaan eri kielillä ja Ofra Haza laulaa myös suomenkielisessä versiossa.


title: Ofra Haza

text: Ofra Haza syöksyi pienlentokoneen mukana maahan Israelin ja Jordanian rajalla 3. helmikuuta 1987 mutta selvisi hengissä ja juhli sittemmin onnettomuuspäivää toisena syntymäpäivänään.


title: Ofra Haza

text: Hän kuoli 42-vuotiaana vuonna 2000 AIDS:iin.


title: Mikko Kuustonen

text: Ari-Mikko Kuustonen (s. 4. maaliskuuta 1960 Leppävirta) on suomalainen laulaja-lauluntekijä, joka soolouransa ohella on tullut tunnetuksi Q.Stone- ja Pro Fide -yhtyeistä sekä myös monista ei-musiikillisista esiintymisistään television viihdeohjelmissa.


title: Mikko Kuustonen

text: Kuustonen on soolouransa varrella julkaissut yhteensä yksitoista studioalbumia, joista kolme on ylittänyt kultalevyrajan ja yksi platinalevyrajan. Hänen albumeitaan on myyty yhteensä yli 230 000 kappaletta. Lisäksi hänen neljästä kokoelma-albumistaan yksi on ylittänyt kultalevyyn oikeuttavan myyntimäärän. Hänen tuorein studioalbuminsa on vuoden 2008 "Profeetta", ja hänen soolouransa tunnetuimpia kappaleita ovat ”Enkelit lentää sun uniin”, ”Kaktusviinaa”, ”Taivas varjele”, ”Tunnen tämän ikävän”, ”Aurora”, ”Taikuri”, ”Onnentyttö”, ”Jerusalemiin” ja ”Ei kyyneltäkään”. Musiikkiuransa ohella Kuustonen on kiertänyt kehitysmaita kirjoittaen ja tuottaen materiaalia lehtiin, radioon ja televisioon.


title: Mikko Kuustonen

text: Mikko Kuustonen julkaisi ensimmäisen soololevynsä jo 1979, mutta suuremmalle yleisölle hän tuli tutuksi vasta Q.Stone-yhtyeen myötä, jonka Kuustonen perusti 1980-luvun lopussa yhdessä kitaristi Heikki Silvennoisen kanssa. Vuosina 1979–1987 hän toimi laulaja-kitaristina Pro Fide -nimisessä gospel-yhtyeessä. Kuustosen sooloura lähti kunnolla käyntiin 1990-luvun alkupuolella.


title: Mikko Kuustonen

text: Yhteistyö Silvennoisen kanssa on jatkunut Q.Stonen jälkeenkin. Mikko Kuustonen on vieraillut huumorisketsisarjassa Kummeli kaksi kertaa vuonna 1993. Kuustonen on mukana Silvennoisen ja Pepe Ahlqvistin SF-Blues-yhtyeen vuonna 2005 julkaistulla levyllä "Joutomailla". Kuustonen on levyttänyt myös kaksi albumia yhdessä Esa Kaartamon ja Edu Kettusen kanssa.


title: Mikko Kuustonen

text: Vuonna 2011 Kuustoselle myönnettiin Juha Vainio -palkinto työstään lauluntekijänä.


title: Mikko Kuustonen

text: Kuustonen nähtiin myös Vain elämää -sarjan viidennellä kaudella.


title: Mikko Kuustonen

text: Kuustonen lähtee yhdeksän vuoden keikkatauon jälkeen esiintymislavoille maaliskuussa 2017 ja häneltä ilmestyy keväällä 2017 myös uusi albumi.


title: Mikko Kuustonen

text: Musiikkiuransa ohella Kuustonen on kiertänyt kehitysmaita kirjoittaen ja tuottaen materiaalia lehtiin, radioon ja televisioon. Tuotantoyhtiönsä Medicine Man Productions Oy:n kautta Kuustonen on toteuttanut televisiodokumentteja ja tukenut kansalaisjärjestöjä kestävän kehityksen tiedotustyössä. Vuonna 1998 Mikko Kuustonen nimitettiin ensimmäisenä suomalaisena YK:n hyväntahdon lähettilääksi. Seuraavana vuonna hänet palkittiin myös Kirkon rauhanpalkinnolla. Vuonna 2003 hänet nimitettiin vuoden positiivisimmaksi suomalaiseksi. Mikko Kuustosen elämäkerta "Q: Lauluntekijän tarina" ilmestyi vuonna 2006. Kirja on kirjoitettu yhdessä Jaakko Heinimäen kanssa.


title: Mikko Kuustonen

text: Kuustonen toimi TV2:n "Mansikkapaikka"-keskusteluohjelman isäntänä 2007–2010. "Vedetään hatusta" -viihdeohjelman juontajana hän toimi sarjan toisella tuotantokaudella. Kuustonen toimii myös yhtenä "Hyvät ja huonot uutiset" sekä "Pop’n’Roll" -ohjelmien vakiopanelistina.


title: Mikko Kuustonen

text: Mikko Kuustonen on tehnyt yhteistyötä Jukka Perkon kanssa Hidas Oy:n nimissä.


title: Mikko Kuustonen

text: Kuustonen oli naimisissa Marita Kuustosen kanssa 32 vuotta. Heidän avioeronsa astui voimaan keväällä 2014. Kuustosten tyttäret Iina ja Minka Kuustonen ovat näyttelijöitä. Toukokuussa 2018 Mikko Kuustonen avioitui koreografi Hanna Brotheruksen (s. 1968) kanssa.


title: Mikko Kuustonen

text: Kuustonen on itse kertonut julkisuudessa päihdeongelmistaan, mutta on ollut raittiina vuodesta 2004 saakka. Hän on kuulunut nuorena herätysliikkeeseen ja kärsinyt myöhemmin myös mielenterveysongelmista. Kuustonen on kertonut olevansa värisokea.


title: Mikko Kuustonen

text: Hänellä oli 5 sisarusta. Isä oli töissä kaivoksella Oravikoskella, Leppävirran kunnassa. Koomikko Sami Hedberg on Kuustosen sisarenpoika.


title: Pentagram

text: Pentagram viittaa seuraaviin asioihin:


title: Star (kuorma-automerkki)

text: Star (Fabryka Samochodów Ciężarowych "Star") on puolalainen kuorma-automerkki, joka on saanut nimensä yrityksen kotipaikasta Starachowicesta. Starin tuotanto alkoi jo vuonna 1912 Krakovassa, ja alkujaan se valmisti höyrykäyttöisiä autoja. Sosialistisessa Puolassa Star oli yleinen kuorma- ja linja-auto. Nykyisinkin MAN Star -nimellä tehdään linja-autoja. Star on siis MAN-tehtaan omistuksessa.


title: Tasavirtamoottori

text: Tasavirtamoottori on tasasähköllä (DC) toimiva sähkömoottori. Moottorin toiminta perustuu virrallisiin johdinvyyhteihin, jotka kääntävät roottorin (pyörivä käämitys) magneettikentässä. Harjallisissa tasavirtamoottoreissa jatkuvaan pyörimiseen tarvittava sähkövirran suunnan muutos johdinvyyhdeissä saadaan aikaan pyörivien virtajohtojen kosketuspintaa pyyhkivillä grafiittiharjoilla. Harjattomassa tasavirtamoottorissa harjojen tehtävän hoitaa taajuusmuuntaja. Staattorina (runkoon kiinnitetty magneettikenttää luova osa) voi olla sähkömagneetti tai kestomagneetti.


title: Tasavirtamoottori

text:
Esimerkki kestomagneetilla varustetun DC-moottorin toiminnasta:
Kenttäkäämitty moottori tarkoittaa ettei moottorissa ole kestomagneetteja. DC-moottorin ulkokehällä (staattori) olevat kestomagneetit voidaan korvata sähkömagneettisilla keloilla. Säätämällä ankkurikäämin virtaa ja jännitettä on mahdollista vaikuttaa nopeus/voima suhteeseen moottorin akselilla. Moottorin pyörimisnopeus on suoraan verrannollinen ankkurikelan jännitteeseen ja vääntömomentti virtaan. Vierasmagnetoidulla moottorilla ankkurikelaan syötetään erillistä sähkövirtaa (kuva A). Tällä moottorityypillä on hyvät momentin-, pyörimisnopeuden- ja paikansäätöominaisuudet. Tyypillisesti kenttäkela on kytketty sarjaan ankkurikäämin kanssa (kuva B). Tällä tavoin käämityllä moottorista saadaan suuri pyörimismomentti pieninopeuksiselta moottorilta; moottorin pyörimisnopeus riippuu kuormituksesta. Ankkurikäämin rinnalle kytketty kenttäkäämi mahdollistaa suurinopeuksisen ja pienimomenttisen moottorin (kuva C), jolla pyörimisnopeus on riippumaton kuormituksesta. Voidaan myös käämittää osittain ankkuripiirin rinnalle ja -osittain sarjaan (kuva D), saadaan tarvittu pyörimisnopeus riittävällä momentilla varustettu moottori. Kytkennässä on mahdollista saavuttaa suuri nopeus mutta myös heikompi akselimomentti, tätä kutsutaan myös kentänheikennyskäytöksi.


title: Kenraaliharjoitus

text: Kenraaliharjoitus tarkoittaa viimeistä harjoitusta ennen näytelmän, oopperan tms. ensi-iltaa, jossa kaikki produktion osat (musiikki, valot, meikki, lavasteet) ovat silloin samanlaiset kuin varsinaisessa ensi-illassa.


title: Kenraaliharjoitus

text: Sanan osa "kenraali" juontanee juurensa käännösvirheestä englannin kielen sanasta "general" (yleinen). Yleensä kenraaliharjoituksissa käytetään juhlassa käytettävää asua.


title: Kavango

text: Kavango tarkoittaa:


title: Ystävyys

text: Ystävyys tarkoittaa kahden tai useamman ihmisen välistä ihmissuhdetta, jota pidetään tuttavuutta läheisempänä – tosin molemmissa on eritasoista läheisyyttä. Ystävyyttä ja tuttavuutta ajatellaan usein saman jatkumon osina. Ystävyyttä tutkitaan sosiologian, sosiaalipsykologian, antropologian, filosofian ja zoologian menetelmin. Ystävyyssuhteista on esitetty useita tieteellisiä teorioita, kuten sosiaalinen vaihtoteoria, pääomateoria ja kiintymyssuhdeteoria.


title: Ystävyys

text: Ystävyydessä esitetään usein esiintyvän seuraavia käyttäytymistapoja:


title: Ystävyys

text: Ihmiset kokevat usein ystävyyttä myös lemmikkieläimiään kohtaan. Monet eläinlajit kykenevätkin kiintymään ihmiseen ja viihtymään ihmisen seurassa, mutta varsinaisesta ystävyydestä ei voida puhua siinä mielessä kuin miten ihmisten välinen ystävyys määritellään – ainakaan ihmisen ja eläimen suhde ei voi olla yhtä tasavertainen kuin kahden ihmisen välinen ystävyyssuhde. Monilla eläinlajeilla on havaittu ystävyyttä muistuttavaa käyttäytymistä, jossa yksilöt ilman pariutumisaikeita hakeutuvat toistensa läheiseen seuraan ja luottavat toisiinsa keskimääräistä enemmän.


title: Ystävyys

text: Yhden selityksen mukaan "ystävä" olisi partisiippimuoto oletetusta verbistä "ystää" tai "yskätä", joka juontuu germaanisperäisestä lainavartalosta "wunskja-" 'haluta, toivoa'. Selitys ei ole saanut yksiselittäistä kannatusta tieteen piirissä.


title: Kavangon alue

text: Kavango (joskus myös Okavango) on entinen Namibian alue, joka sijaitsi valtion pohjoisrajalla. Vuonna 2013 se jaettiin kahdeksi uudeksi alueeksi: Itä- ja Länsi-Kavangoksi.


title: Kavangon alue

text: Kavangon pinta-ala oli noin 48 700 km². Vuonna 2001 alueen asukasluku oli noin 203 000. Alueen pääkaupunki oli Rundu. Kavangon läpi virtaa Okavangojoki.


title: Okavango

text: Okavango tarkoittaa seuraavia maantieteellisiä kohteita:


title: Luovuus

text: Luovuus on ihmisen kykyä tuottaa uutta. Luova prosessi voi olla ainakin osittain tiedostamaton. Luovuuden tekijöihin on liitetty ennen kaikkea omaperäisyys, esteettinen harmonia, uutuus, epätavallisuus ja nerokkuus. Luovuuden tuotoksia voivat olla esimerkiksi matemaattisen ongelman ratkaisut, keksinnöt, kemiallisen prosessin löydökset, teokset kuten musiikkikappaleet, runot tai maalaukset, uudet filosofiset tai uskonnolliset systeemit, uudet ajattelutavat sosiaalisten ongelmien alalta, uudet tavat hoitaa sairauksia, tai luovat keinot muiden hallitsemiseksi.


title: Luovuus

text: Luovuus on historian aikana käsitetty ja määritelty lukuisin eri tavoin. Korkeatasoisen luovuuden on havaittu vaativan hieman keskimääräistä korkeampaa älykkyyttä. Luovuudessa on nähty myös mystisiä piirteitä.


title: Luovuus

text: Luovuudelle on kehitetty useita erityyppisiä määritelmiä. Rapucci jakaa määritelmät kuuteen luokkaan: 1. hahmopsykologiset määritelmät, 2. produkti- tai innovaatiomääritelmät, 3. esteettiset tai ekspressiiviset määritelmät, 4. psykoanalyyttiset tai dynaamiset määritelmät, 5. ajattelua korostavat määritelmät, 6. muunlaiset määritelmät


title: Luovuus

text: Määritelmille yhteisiä piirteitä ovat:Howard Gardnerin mukaan luovuuteen kuuluu aina neljä tasoa: 1. subpersoonallinen taso (geeniperintö, hermoston rakenne ja toiminta), 2. yksilötaso (älyllinen kykeneväisyys luovuuteen), 3. ekstrapersoonallinen taso (henkilön ulkopuolella olevat tekijät) ja 4. multipersoonallinen taso (kontekstisidonnaisuus, ihminen ei tee ratkaisujaan muusta ympäristöstä irrallaan).


title: Luovuus

text: Gardnerin mukaan on ainakin viisi erilaista luovaa toimintatapaa eli prosessia: 1. ongelmanratkaisu (tutkimustyö, loogiset aktiviteetit kuten pulmatehtävät ym.), 2. teorianmuodostus (teorioita rakentavat tiedemiehet kuten Freud, Einstein), 3. erityisalan luova työ (taiteilijat, säveltäjät ym.), 4. julkiset, ennakolta harjoitetut esitykset (soittajat, tanssijat, näyttelijät ym.) ja 5. tilannekohtaiset, improvisointia vaativat esitykset.


title: Luovuus

text: Taylor jakaa luovuuden viiteen tasoon: 1. ilmaisullinen luovuus (lasten piirrokset ym.), 2. produktiivinen luovuus (taiteelliset tai tieteelliset työt, joissa on rajoituksia ja kontrolloitua kokeilua), 3. kokeileva luovuus (kokeilut uudella materiaalilla, menetelmillä ja tekniikoilla), 4. innovatiivinen luovuus (muokataan käsitteellisiä asioita uudella tavalla elämän parantamiseksi) ja 5. korkein luovuuden taso, joka synnyttää uusia suuntia ja koulukuntia.


title: Luovuus

text: Luovuutta on tutkittu intensiivisesti 1950-luvulta alkaen. Modernin luovuustutkimuksen merkkipaaluna pidetään usein yhdysvaltalaisen lahjakkuustutkijan J. P. Guilfordin vuonna 1950 psykologeille pitämää puhetta, jossa hän kuvasi monia luovuuden keskeisiä piirteitä ja ongelmia. Ennen vuotta 1950 vain alle yksi promille psykologisista tutkimuksista viittasi luovuuteen. Guilfordin vetoomuksen jälkeen luovuuden tutkimus alkoi kasvaa: vuosien 1950–1960 välillä yhdysvaltalaisesta lahjakkuustutkimuksesta kuusi prosenttia liittyi luovuuteen ja vuosina 1960–1964 jo puolet. Samalla psykologinen ihmiskäsitys muuttui. Ihmistä ei enää pidetty refleksejä täynnä olevana, mekaanisesti ympäristön ärsykkeisiin reagoivana organismina, eikä älykkyysosamäärä enää ollut ainoa lahjakkuuden mittari.


title: Luovuus

text: Guilford halusi selkeyttää luovuustutkimusta tuomalla siihen logiikkaa ja täsmällisyyttä. Hän halusi kehittää luovuustestejä, joiden avulla luovuuden taso voitaisiin määritellä kuten älykkyyden taso mitataan älykkyystestein. Guilford halusi luovuustestin tuottavan useita luovuuden tunnuslukuja, sillä luovuus on hänen mukaansa moniulotteinen teoreettinen käsite eikä yksi ja sama jakamaton ilmiö. Guilford kehitti testistön, joka perustuu kuvioiden täydentämiseen.


title: Luovuus

text: Guilfordin mukaan luovan ajattelun kykyä voidaan sanoa divergentiksi ajatteluksi, joka tuottaa useamman kuin yhden ainoan oikean vastauksen. Guilfordin mukaan divergentti ajattelu on suhteellisen riippumaton älykkyysosamäärästä mutta näyttäisi kuitenkin useimmissa muodoissaan vaativan keskitason ylittävää älykkyyttä. Korkeatasoisen luovuuden edellytykseksi riittää älykkyysosamäärä 112–115.


title: Luovuus

text: Guilford määritteli joukon yleisiä, yksilön luovuutta ennakoivia ominaisuuksia. Erityisen tärkeä luovan ihmisen piirre on kyky nähdä ongelmia, joita muut eivät havaitse. Luova ihminen kykenee tuottamaan paljon uusia ja omaperäisiä ideoita. Hän toimii sujuvasti tuottaen paljon enemmän ideoita kuin keskitason yksilö samassa ajassa. Hän on joustava eli pystyy muuttamaan helposti ajattelunsa ja toimintansa suuntaa eikä etene kaavamaisen jäykästi samaan suuntaan. Hän kehittelee vähäisestä alkuärsykkeestä monia mielekkäitä vaihtoehtoja.


title: Luovuus

text: Guilfordin mukaan luovalla ajattelijalla on syntetisointikykyä, eli hän kykenee organisoimaan ideansa laajoiksi kokonaisuuksiksi. Luovuuteen liittyy kyky käsitellä monimutkaisia rakenteita. Luova työ vaatii arviointitaitoa: on oivallettava, mitkä ideat ovat jatkokehittelyn arvoisia ja mitkä kannattaa hylätä. Kykytekijöiden ohella arkiluovuteen vaikuttavat motivaatio ja harrastuneisuus.


title: Luovuus

text: Luovissa persoonallisuuksissa on eri tutkimusten mukaan tiettyjä toistuvia piirteitä. Luova persoona on yleensä herkkä eli tietoinen sekä sisäisestä että ulkoisesta maailmasta, ja hän pyrkii tietoisesti erittelemään kokemuksiaan. Luovat ihmiset ovat usein vetäytyviä, harkitsevia ja elävät omissa maailmoissaan, mutta samalla heillä on usein kykyä vaikuttaa muihin ihmisiin. Luovat ihmiset havainnoivat ympäristöään ja ovat uteliaita. Heidän ajattelunsa on epäsovinnaista, ja he sietävät epävarmuutta. Ympäristön epäjärjestys ei häiritse heitä kovinkaan paljon, mutta he ovat kuitenkin halukkaita luomaan järjestystä asioihin. Luovat personat ovat usein riippumattomia ja toimivat siten kuten näkevät oikeaksi. He luottavat itseensä eivätkä ole riippuvaisia ryhmän standardeista, minkä seurauksena he ajattelevat ja käyttäytyvät epäsovinnaisesti. Luovimmat yksilöt ovat usein opettajien ja tovereiden hylkimiä, ja heidät yritetään saattaa pakolla ruotuun muiden kanssa. Luovat lahjakkuudet askaroivat tyypillisesti yhtä aikaa monen idean parissa. He eivät ole niinkään kiinnostuneita ihmisistä, ja he ovat mieluummin hiljaisia kuin puheliaita. Moni tuntee syvää vastenmielisyyttä henkilökohtaisia riitoja kohtaan.


title: Luovuus

text: Luovat ihmiset ovat usein sitkeitä sekä motivoituneita työhönsä. Luovalla yksilöllä on sisäistä motivaatiota, ja hän nauttii siitä, mitä on tekemässä, sillä hän pitää luovaa prosessia palkitsevana. Hän kykenee hauduttelemaan ideoitaan pitkään. Hänellä on epätavallisen joustava tapa käsitellä ideoita ja materiaaleja sekä yhdistää uudet käyttötavat omiin ajatteluprosesseihinsa, mistä seuraa uudenlainen lopputulos.


title: Luovuus

text: Luova yksilö uskaltaa käyttää eri persoonallisuuspiirteidensä molempia ääripäitä tuntematta siitä syyllisyyttä kuten vähemmän luovat. Tällaisia vastakkaisia ääripäitä ovat Mihály Csíkszentmihályin mukaan:Laajalti hyväksytyt luovan ajattelun neljä vaihetta ovat Graham Wallasin vuonna 1926 kuvaamat: 1. valmistautuminen eli ongelman löytäminen, 2. hautominen eli kypsyttely, 3. oivallus ja 4. todentaminen. Luovan prosessin ensimmäisessä vaiheessa ongelmaa tarkastellaan monelta puolelta. Toisessa vaiheessa ongelma hautuu alitajunnassa, minä aikana voidaan kokonaan vetäytyä ongelman käsittelystä jopa vuosien ajaksi tai keskittyä muuhun työhön. Kolmannessa vaiheessa syntyvät ratkaisut oivalluksina, joita ei voi saada aikaan tahdonalaisesti. Neljännessä vaiheessa analysoidaan ajattelutyön tulos.


title: Luovuus

text: Kuvataiteilijoiden, kirjailijoiden ja runoilijoiden luova prosessi on kyselytutkimusten mukaan usein hyvin intensiivinen. Sitä edeltää usein unen väheneminen ja aamuyöllä energisenä herääminen sekä hyvin jyrkkä mielialan muutos. Tunteet ailahtelevat ekstaasista itsemurha-ajatuksiin ja kokemukset ovat syviä. Useimmilla runoilijoilla luova episodi kestää yhdestä neljään viikkoa, neljänneksellä yli kuukauden. Episodeja kuvaa lisääntynyt innokkuus, energia, itseluottamus, mentaalisten assosiaatioiden nopeus ja voimakas hyvänolontunne. Maniaan liittyvät käyttäytymismuutokset olivat kuitenkin harvinaisia. Maanista innokkuutta seuraa usein depressio, jossa omaa työtä arvioidaan kriittisesti.


title: Luovuus

text: Luovuus on nähty yhtäältä mystisenä tai täysin mekaanisena ominaisuutena. Esimerkiksi luovuustutkimuksen uranuurtajat Platon, Kant ja Freud pitivät luovuutta arvoituksellisena ilmiönä, jonka tuotosten syntyä olosuhteet tai tunnetut tieteelliset lainalaisuudet eivät selitä. Nykyajan tutkijoista etenkin E. Paul Torrance on 1900-luvun jälkipuolella korostanut luovuuden mystisiä piirteitä. Hänen mukaansa monet suuret luovat persoonallisuudet kuten Mozart ja Einstein liittivät tietyt kokemuksensa järkiperäisen prosessin ulkopuolelle. Luovia kokemuksia voidaan kutsua oivalluksen ja intuition kokemuksiksi, joihin liittyy yhtäkkinen tunne luovasta yhteydestä kaikkeen olevaiseen. Torrancen mielestä tutkimuksen olisi kohdistuttava näihin ”suprarationaalisiin” kokemuksiin. Mekaanisen luovuuskäsityksen edustajia on B. F. Skinner, joka rakensi 1950-luvulla luovuuden mallinsa behaviorististen periaatteiden mukaan. Skinnerin mukaan luovuus pohjautuu vain sattumaan ja biologiaan: esimerkiksi runous ja säveltäminen ovat vain aiemmista kokemuksista saatujen palasten yhteen kokoamista.


title: Luovuus

text: Kari Uusikylän mukaan luovuutta uhkaa pakkokilpailutus – vapaaehtoinen kilpailu voi olla eduksikin, mutta ulkoinen motivointi voi heikentää luovaa työtä. Tiukka kontrolli ja tarkkaan rajatut toimintamahdollisuudet ovat myös haitaksi.


title: Luovuus

text: Keskusteluissa luovuudella ja innovatiivisuudella on yhteyksiä. Luovuuden avulla saavutetaan uusia mahdollisuuksia ja tavoitteita. Luovuus voidaan nähdä innovatiivisuuden ja keksintöjen lähteenä.


title: Luovuus

text: Brittipsykiatri Felix Post selvitti 1994 tunnettujen taiteilijoiden mielenterveyttä elämäkertojen ja kirjeiden pohjalta. Hänen mukaansa 38 prosentilla kuvataiteilijoista ja 46 prosentilla kirjailijoista oli vakava depressio tai muu psyykkinen häiriö. Lähes kaikilla muillakin oli mielenterveyden ongelmia, mutta lievempinä. Luovuus on myös kyetty yhdistämään hulluuteen.


title: Kamulin piirikunta

text: Kamuli on piirikunta Ugandassa. Se sijaitsee valtion kaakkoisissa osissa. Vuoden 2014 väestönlaskennassa siellä oli noin 486 000 asukasta.


title: Kamulin piirikunta

text: Kamuli on nimetty suurimman kaupunkinsa, Kamulin mukaan. Kamulin pinta-alasta 23 % on vettä. Asukkaiden tärkein elinkeino on maanviljely.


title: Malpighiales

text: Malpighiales on kasvilahko, johon kuuluu 15 935 lajia; ne jaetaan 716 sukuun ja 39 heimoon. Cronquistin järjestelmässä "Malpighiales"-lahkon tilalla olivat muun muassa lahkot "Violales", "Theales" ja "Linales".


title: Malpighiales

text: "Malpighiales"-lahkon iästä on esitetty erilaisia arvioita. Yhden arvion mukaan se on n. 103, toisen n. 112 miljoonaa vuotta eriytynyt omaksi kehityshaarakseen. Nykyisiin heimoihin (ns. crown group) johtanut kehitys olisi alkanut n. 114 tai 100 miljoonaa vuotta sitten (tai toisen käsityksen mukaan vasta 77 milj. v. sitten). Ryhmän alkuperä on joka taupauksessa liitukautinen ja jopa monen nykyisen heimon synty sijoittuu aikaan ennen sitä suurta sukupuuttoaikaa, jolloin dinosaurukset hävisivät.


title: Malpighiales

text: Lahkoon kuuluu noin 7,8 % kaikista eudikotyledoneista eli aitokaksisirkkaisista. Erityisesti merkittäviä lahkon kasvit ovat trooppisissa sademetsissä, missä ne muodostavat alipuustoa. Samaisen kasvillisuuden toinen tärkeä osakas on "Ericales"-lahko.


title: Ydinturvallisuus

text: Ydinturvallisuus tarkoittaa toimenpiteitä, joilla pyritään estämään ydinonnettomuudet ja, jos estäminen ei onnistu, lieventämään onnettomuuden seurauksia. Ydinenergian käytön yhteydessä syntyy suuria määriä radioaktiivisia aineita, joiden pääsy ympäristöön pitää estää luotettavasti. Jos ydinreaktori vaurioituu niin, että radioaktiivisia aineita pääsee leviämään ympäristöön, niiden lähettämä säteily voi aiheuttaa vahinkoa ihmisille. Ydinenergian käyttöön liittyvää riskiä ei pystytä täysin poistamaan, mutta huolellisella suunnittelulla ja käytöllä riski saadaan hyvin pieneksi.


title: Ydinturvallisuus

text: Tämä artikkeli käsittelee ydinturvallisuuden periaatteita. Onnettomuuksien syistä ja seurauksista kerrotaan tarkemmin artikkeleissa Ydinonnettomuus ja Sydämen sulamisonnettomuus. Säteilyltä suojautumista käsitellään artikkelissa Säteilyturvallisuus.


title: Ydinturvallisuus

text: Ydinturvallisuuden kolme perustoimintoa ovat ketjureaktion hallinta, polttoaineen jäähdyttäminen ja radioaktiivisten aineiden leviämisen estäminen. Jos nämä perustoiminnot pystytään hoitamaan, niin ydinvoiman käyttö on turvallista.


title: Ydinturvallisuus

text: Ketjureaktion hallinnan menettäminen voi johtaa ns. reaktiivisuusonnettomuuteen, jossa ydinreaktorin teho kasvaa äkillisesti. Tällöin reaktorin polttoaine kuumenee nopeasti, mikä voi johtaa sen vaurioitumiseen tai sulamiseen ja radioaktiivisten aineiden vapautumiseen. Näin tapahtui Tšernobylin onnettomuudessa.


title: Ydinturvallisuus

text: Ydinreaktorit pyritään suunnittelemaan siten, että lämpötilan nousu tai veden kiehuminen hidastaa ketjureaktiota. Tämä estää reaktorin tehon hallitsemattoman kasvun. Ketjureaktion nopeaa pysäyttämistä varten reaktoreissa on pikasulkujärjestelmä ja sitä varmentava boorausjärjestelmä. Painevesireaktoreissa pikasulku saadaan aikaan pudottamalla säätösauvat reaktorin sydämeen ylhäältä päin. Pudotus tapahtuu katkaisemalla sauvoja kannattelevien sähkömagneettien virta. Kiehutusvesireaktoreissa säätösauvat taas laukaistaan reaktoriin alhaalta päin hydraulisen pikasulkujärjestelmän avulla. Säätösauvojen juuttumisen varalta ketjureaktio voidaan pysäyttää myös pumppaamalla reaktoriin booriliuosta, joka absorboi neutroneja.


title: Ydinturvallisuus

text: Jos ydinreaktorin polttoainetta ei pystytä jäähdyttämään, niin sen lämpötila nousee. Tämä voi johtaa polttoaineen vaurioitumiseen tai sulamiseen ja radioaktiivisten aineiden vapautumiseen. Näin tapahtui Three Mile Islandin ja Fukushiman onnettomuuksissa. Ydinreaktorin toimiessa sen polttoaineeseen kertyy fissiotuotteita. Näiden fissiotuotteiden radioaktiivisessa hajoamisessa syntyy lämpöä, jota kutsutaan jälkilämmöksi, koska sen tuotto jatkuu vielä ketjureaktion pysäyttämisen jälkeen. Suuren reaktorin jälkilämpöteho on niin suuri, että se voi sulattaa polttoainesauvat. Sen takia polttoainetta täytyy jäähdyttää vielä ketjureaktion pysäyttämisen jälkeen.


title: Ydinturvallisuus

text: Ydinreaktorit varustetaan hätäjäähdytysjärjestelmillä, joilla reaktoriin voidaan pumpata lisää jäähdytysvettä. Jos primääripiirissä on suuri vuoto, on pystyttävä toimittamaan lisävettä paljon ja nopeasti. Pienissä vuodoissa on puolestaan kyettävä lisäämään jäähdytysvettä primääripiiriin silloin, kun sen paine on vielä korkea. Tämän vuoksi reaktoreissa on normaalisti kaksi erilaista hätäjäähdytysjärjestelmää, korkeapaineinen ja matalapaineinen. Painevesireaktoreissa käytetään lisäksi passiivista hätäjäähdytysjärjestelmää, jossa vettä on varastoitu typellä paineistettuihin säiliöihin, joita kutsutaan myös hätäjäähdytysakuiksi. Vesi purkautuu näistä säiliöistä automaattisesti reaktoriin, kun reaktorin paine alittaa säiliöiden paineen. Hätäjäähdytysjärjestelmien pumppujen ja venttiilien sähkönsyöttö on varmistettu dieselgeneraattoreilla. Hätäjäähdytysjärjestelmät on tavallisesti mitoitettu riittäväksi kaikkiin muihin tilanteisiin paitsi reaktoripainesäiliön suureen murtumaan.


title: Ydinturvallisuus

text: Reaktorin normaalin toiminnan aikana lähes kaikki ydinvoimalan radioaktiiviset aineet ovat polttoainesauvojen sisällä. Onnettomuustilanteessa polttoainesauvat voivat rikkoutua, jolloin radioaktiiviset aineet pääsevät vapautumaan. Viimeinen este radioaktiivisuuden leviämiselle ympäristöön on suojarakennus. Tšernobylin ydinvoimalassa ei ollut varsinaista suojarakennusta ollenkaan. Fukushimassa taas suojarakennukset eivät kestäneet onnettomuuden aiheuttamia kuormituksia. Sen sijaan Three Mile Islandin onnettomuudessa suojarakennus pysyi ehjänä ja esti suuret päästöt ympäristöön.


title: Ydinturvallisuus

text: Ydinturvallisuuden perustoiminnot pyritään hoitamaan usealla peräkkäisellä, toisiaan varmentavalla tasolla. Tätä toimintatapaa sanotaan syvyyspuolustusperiaatteeksi tai syvyyssuuntaiseksi turvallisuusajatteluksi (defence in depth).


title: Ydinturvallisuus

text: Eri maissa on hieman erilaisia tapoja luokitella syvyyspuolustuksen puolustustasoja. Suomessa on käytössä seuraavat viisi puolustustasoa:Olennaista syvyyspuolustuksessa on se, että eri puolustustasojen täytyy olla toisistaan riippumattomia. Esimerkiksi onnettomuustilanteiden hallintaan ei voi varautua samoilla laitteilla, joita tarvitaan häiriötilanteissa. Näin yksittäisen järjestelmän vikaantumisen seurauksena voidaan menettää vain yksi viidestä puolustustasosta. Oikein toteutettu syvyyspuolustus varmistaa, että mikään yksittäinen laitevika tai ihmisen tekemä virhe ei voi aiheuttaa säteilyvaaraa, ja että sellaiset useiden vikojen ja virheiden yhdistelmät, jotka voisivat aiheuttaa vaaraa, ovat hyvin harvinaisia.


title: Ydinturvallisuus

text: Kolmatta ydinturvallisuuden perustoimintoa eli radioaktiivisten aineiden leviämisen estämistä varten ydinvoimalassa on useita peräkkäisiä leviämisesteitä. Ensimmäisen esteen muodostavat fissiotuotteita pidättävä polttoaineen keraaminen rakenne sekä zirkoniumista tehty polttoaineen suojakuori. Polttoaine on toisen leviämisesteen eli reaktoripainesäiliön sisällä. Kolmantena esteenä on reaktoria ympäröivä paineenkestävä ja kaasutiivis suojarakennus. Varsinainen suojarakennus ympäröidään usein toisella rakennuksella niin, että rakennusten väliin jäävä tila voidaan pitää alipaineisena. Välitilasta poistettava ilma ohjataan suodattimen kautta ilmastointipiippuun. Ulompi suojarakennus myös suojaa varsinaista suojarakennusta ulkoisilta uhilta, kuten lentokoneiden törmäyksiltä.


title: Ydinturvallisuus

text: Turvallisuusjärjestelmien luotettavuutta pyritään parantamaan redundanssin, diversiteetin ja fyysisen erottelun avulla.


title: Ydinturvallisuus

text: Redundanssi eli moninkertaisuusperiaate tarkoittaa, että jokainen turvallisuusjärjestelmä koostuu monesta samanlaisesta rinnakkaisesta osajärjestelmästä. Tärkeimmät järjestelmät suunnitellaan niin, että turvallisuuden perustoiminnot pystytään suorittamaan, vaikka mikä tahansa yksittäinen laite vikaantuisi ja mikä tahansa toinen laite olisi poissa käytöstä huollon vuoksi. Tämä on niin sanottu N+2-vikakriteeri. Se toteutetaan usein neljällä rinnakkaisella osajärjestelmällä, joista kahden kapasiteetti riittää turvallisuustoiminnon suorittamiseen. Redundanssin heikkous on, että se on altis "yhteisvioille". Yhteisvika tarkoittaa, että monta samanlaista laitetta vikaantuu yhtä aikaa samasta syystä, esimerkiksi suunnittelu- tai valmistusvirheen tai virheellisen huoltotyön takia.


title: Ydinturvallisuus

text: Yhteisvikoja voidaan välttää diversiteetin eli erilaisuusperiaatteen avulla. Se tarkoittaa, että sama turvallisuustoiminto voidaan toteuttaa kahdella erilaisella järjestelmällä. Esimerkiksi ketjureaktion pysäyttämiseen on kaksi erilaista järjestelmää, joista toinen käyttää säätösauvoja ja toinen syöttää booriliuosta reaktoriin.


title: Ydinturvallisuus

text: Fyysinen erottelu tarkoittaa, että turvallisuusjärjestelmän rinnakkaiset osajärjestelmät sijoitetaan eri tiloihin. Silloin esimerkiksi tulva tai tulipalo yhdessä tilassa voi rikkoa vain yhden osajärjestelmän, mutta sen rinnakkaiset redundanssit pysyvät toimintakuntoisina. Fukushiman laitoksella fyysinen erottelu oli laiminlyöty, kun kaikki sähköä tuottavat dieselgeneraattorit oli sijoitettu samaan tilaan. Sen takia tsunami pystyi hukuttamaan kaikki generaattorit ja katkaisemaan sähköt koko laitokselta.


title: Ydinturvallisuus

text: Ydinvoimalaitosten turvallisuusjärjestelmät perustuvat yleensä aktiivisiin laitteisiin kuten pumppuihin, jotka toimivat sähköllä. Aktiiviset järjestelmät eivät toimi sähkökatkoksen aikana. Luotettavuuden parantamiseksi on kehitetty myös passiivisia turvallisuusjärjestelmiä, jotka toimivat ilman sähköä tai muuta ulkoista käyttövoimaa.


title: Ydinturvallisuus

text: Passiiviset järjestelmät voidaan jakaa puolipassiivisiin ja täysin passiivisiin. Puolipassiiviset tarvitsevat aktiivisen käynnistyksen, kuten venttiilin avaamisen, mutta sen jälkeen ne toimivat itsestään. Täysin passiiviset järjestelmät taas eivät tarvitse aktiivisia komponentteja edes käynnistykseen. Esimerkki puolipassiivisesta järjestelmästä on Hanhikiven reaktoriin suunniteltu höyrystimien kautta toimiva passiivinen jäähdytysjärjestelmä. Se käynnistyy avaamalla venttiilit, mutta sen jälkeen jäähdytysvesi kiertää höyrystimen ja lämmönvaihtimen välillä luonnonkierrolla, joka perustuu siihen, että kuuma vesi on kevyempää kuin kylmä vesi. Hanhikivelle on tulossa myös täysin passiivinen suojarakennuksen jäähdytysjärjestelmä. Se toimii myös luonnonkierrolla, mutta sen käynnistyminen ei vaadi mitään toimenpiteitä, vaan jäähdytysvesi alkaa virrata, jos lämpötila suojarakennuksessa nousee. Molemmat järjestelmät pystyvät Fennovoiman mukaan poistamaan reaktorin jälkilämmön kolmen vuorokauden ajan.


title: Ydinturvallisuus

text: Syvyyspuolustusperiaatteen mukainen neljäs puolustustaso eli suojarakennuksen pitäminen ehjänä vakavassa onnettomuudessa pyritään hoitamaan mahdollisimman pitkälle passiivisilla järjestelmillä, koska sähkökatkos voi olla onnettomuuden aiheuttaja. Sen takia onnettomuuden seurausten lieventämisessä ei voida luottaa siihen, että sähkövirtaa olisi saatavilla. Vetyrekombinaattori on tavallinen esimerkki täysin passiivisesta laitteesta. Se poistaa vetyä ydinvoimalan suojarakennuksesta vakavan onnettomuuden aikana. Sen tarkoituksena on estää vetyräjähdykset, ja se käynnistyy itsestään ja toimii passiivisesti. Rekombinaattoreita on Loviisan ydinvoimalan suojarakennuksissa ja Olkiluoto 3:ssa, ja sellaisia tulee myös Hanhikivelle.


title: Ydinturvallisuus

text: Aktiiviset, pumppuihin perustuvat turvallisuusjärjestelmät ovat usein tehokkaampia kuin passiiviset. Sen takia passiivisia turvallisuusjärjestelmiä on helpompi suunnitella pieniin ydinreaktoreihin, jotka tarvitsevat vähemmän jäähdytystehoa. Passiivisia järjestelmiä pidetään usein luotettavampina kuin aktiivisia, koska ne eivät ole riippuvaisia sähkövirrasta ja niissä on muutenkin vähemmän liikkuvia osia, jotka voisivat vikaantua. Toisaalta passiivisilla järjestelmillä voi olla muita vikaantumistapoja, joista kaikkia ei ehkä vielä tunneta, koska niistä on vähemmän käyttökokemuksia kuin perinteisistä aktiivisista järjestelmistä.


title: Ydinturvallisuus

text: Ydinvoimalaitoksen järjestelmät ja laitteet luokitellaan turvallisuusluokkiin niiden turvallisuusmerkityksen mukaan. Turvallisuusluokittelun tarkoitus on, että laitteiden suunnittelussa ja valmistuksessa osataan asettaa tiukimmat laatuvaatimukset turvallisuuden kannalta tärkeimmille laitteille ja toisaalta ei käytetä liikaa resursseja vähemmän tärkeisiin laitteisiin. Turvallisuusluokittelu otetaan huomioon myös laitteiden tarkastuksessa ja testauksessa: korkeampien turvallisuusluokkien laitteita tarkastetaan useammin ja tarkemmin kuin matalampien.


title: Ydinturvallisuus

text: Suomessa on käytössä kolme turvallisuusluokkaa (1, 2 ja 3) sekä luokka EYT (ei ydinteknisesti turvallisuusluokiteltu). Turvallisuusluokkaan 1 kuuluvat kaikkein tärkeimmät järjestelmät eli ne, joiden vaurioituminen voi aiheuttaa onnettomuuden, esimerkiksi reaktorin polttoaine, painesäiliö ja primääripiiri. Turvallisuusluokkaan 2 kuuluvat mm. ne järjestelmät, joita tarvitaan onnettomuustilanteissa estämään polttoaineen vaurioituminen, esimerkiksi reaktorin hätäjäähdytysjärjestelmät. Turvallisuusluokkaan 3 kuuluvat mm. ne järjestelmät, joita tarvitaan suojarakennuksen pitämiseen ehjänä vakavassa onnettomuudessa, esimerkiksi vetyrekombinaattorit. Luokkaan EYT kuuluvat ne järjestelmät, jotka eivät ole tärkeitä ydinturvallisuudelle.


title: Ydinturvallisuus

text: Ydinvoimalaan liittyvien riskien suuruutta arvioidaan todennäköisyysperusteisella riskianalyysillä (PRA, Probabilistic Risk Assessment). Siitä käytetään myös nimitystä todennäköisyyspohjainen turvallisuusanalyysi (PSA, Probabilistic Safety Assessment). Todennäköisyyspohjaiset analyysit täydentävät deterministisiä analyysejä, joissa tutkitaan, miten laitos selviää erilaisista onnettomuustilanteista, mutta ei arvioida näiden tilanteiden todennäköisyyksiä.


title: Ydinturvallisuus

text: PRA:ssa onnettomuutta tarkastellaan tapahtumaketjuna, jonka aloittaa ns. alkutapahtuma eli poikkeama voimalaitoksen normaalikäytöstä. Alkutapahtuma voi olla esimerkiksi jäähdytysveden vuoto tai voimalaitoksen muuntajan vikaantuminen. Alkutapahtuman jälkeen tapahtumat voivat edetä monella eri tavalla riippuen mm. siitä, onko turvallisuusjärjestelmissä vikoja ja miten laitoksen työntekijät toimivat. Kaikille alkutapahtumille, turvallisuusjärjestelmien vioille ja työntekijöiden virheille määritetään todennäköisyydet. Apuna käytetään mm. samantyyppisissä laitteissa aikaisemmin esiintyneiden vikojen tilastointia. Samalla otetaan huomioon myös seurausviat: esimerkiksi jos alkutapahtuma on tulipalo, niin sen seurauksena monet laitteet voivat vikaantua. Ydinvoimalaitoksen PRA on laaja projekti, jonka tekeminen vaatii jopa kymmeniä henkilötyövuosia. PRA:n tekeminen myös parantaa laitoksen henkilökunnan asiantuntemusta laitoksen turvallisuusominaisuuksista ja eri toimintojen turvallisuusmerkityksestä.


title: Ydinturvallisuus

text: PRA:n ensimmäisellä tasolla selvitetään sellaiset tapahtumaketjut, jotka voivat johtaa vakavaan onnettomuuteen eli reaktorin sydämessä sijaitsevan polttoaineen vaurioitumiseen. Tuloksena saadaan näiden tapahtumaketjujen todennäköisyydet sekä sydänvaurion kokonaistodennäköisyys. Tulos ilmaistaan sydänvauriotaajuutena eli vakavan onnettomuuden todennäköisyytenä yhden vuoden aikana. Suomessa vaaditaan, että uusien ydinvoimaloiden sydänvauriotaajuus täytyy olla pienempi kuin 10 /vuosi, mikä tarkoittaa, että vakavan onnettomuuden todennäköisyyden täytyy olla pienempi kuin kerran 100 000 vuodessa.


title: Ydinturvallisuus

text: PRA-malleja päivitetään jatkuvasti, kun tehdään laitosmuutoksia ja laitteiden vikaantumistodennäköisyyksiä arvioidaan uudelleen. Vuoden 2015 PRA:n mukaan Loviisan ykkösreaktorin sydänvauriotaajuus oli 1,7∙10 /vuosi (eli onnettomuus kerran 59 000 vuodessa) ja Olkiluodon ykkösreaktorilla 9∙10 /vuosi (eli onnettomuus kerran 110 000 vuodessa). Rakenteilla olevalla Olkiluodon kolmosreaktorilla sydänvauriotaajuus tulee olemaan 3∙10 /vuosi (eli onnettomuus kerran 330 000 vuodessa). Loviisan vanhat reaktorit eivät siis täytä uusille reaktoreille asetettua sydänvauriotaajuuden vaatimusta < 10 /vuosi, mutta vanhoilta reaktoreilta ei vaaditakaan yhtä korkeaa turvallisuustasoa kuin uusilta.


title: Ydinturvallisuus

text: PRA:n toisella tasolla selvitetään onnettomuuksissa ympäristöön pääsevien radioaktiivisten aineiden määriä ja erikokoisten päästöjen todennäköisyyksiä. Suomessa vaaditaan, että uusilla ydinvoimalaitoksilla suuren radioaktiivisen päästön taajuus on pienempi kuin 5∙10 /vuosi (eli kerran 2 000 000 vuodessa). Suureksi luokitellaan yli 100 terabecquerelin cesium-137 päästö. Vuoden 2015 PRA:n mukaan suuren päästön taajuus oli Loviisan ykkösreaktorilla 9,3∙10 /vuosi (eli kerran 110 000 vuodessa), Olkiluodon ykkösreaktorilla 2,6∙10 /vuosi (eli kerran 380 000 vuodessa), ja rakenteilla olevalla Olkiluodon kolmosreaktorilla se tulee olemaan 10 /vuosi (eli kerran 10 000 000 vuodessa).


title: Ydinturvallisuus

text: PRA:n tulosten perusteella ei voi suoraan sanoa, onko joku ydinvoimala turvallisempi kuin joku toinen, koska PRA:n laajuus vaihtelee eri maissa. Esimerkiksi Fukushiman ykkösyksikön PRA:n mukaan sen sydänvauriotaajuus oli hyvin pieni, 3,9∙10 /vuosi (eli onnettomuus kerran 26 000 000 vuodessa), mutta Fukushiman PRA:ssa ei arvioitu ollenkaan tsunamin tai yleensäkään tulvan todennäköisyyttä. Kansainvälisen atomienergiajärjestön IAEA:n mukaan huolella tehty PRA olisi paljastanut Fukushiman onnettomuusriskit etukäteen.


title: Ydinturvallisuus

text: Sydänvauriotaajuuden ja suuren päästön taajuuden lisäksi PRA:sta saadaan paljon tietoa, joka auttaa parantamaan ydinvoimalan turvallisuutta. PRA:n avulla löydetään laitoksen todennäköisimmät onnettomuuteen johtavat tapahtumat, ja turvallisuuden parantamisessa voidaan sitten keskittyä näiden riskien pienentämiseen. Esimerkiksi vuoden 2015 PRA:n mukaan Loviisan ydinvoimalassa suurimmat riskit liittyvät tulipaloihin valvomossa ja turbiinihallissa sekä kovan tuulen mahdollisesti aiheuttamiin sähkökatkoksiin. PRA kertoo myös, mitkä laitteet ovat turvallisuuden kannalta kaikkein tärkeimpiä. Näitä tärkeimpiä laitteita voidaan sitten testata ja tarkastaa useammin kuin muita laitteita.


title: Ydinturvallisuus

text: Käyttökokemustoiminta tarkoittaa, että jos yhdessä ydinvoimalassa sattuu vaaratilanne, laitevika tai ihmisen tekemä virhe, niin kaikissa maailman ydinvoimaloissa pyritään estämään samanlaisen tapahtuman toistuminen. Maailmassa tuotetaan sähköä yli 400 ydinreaktorilla. Maailman kaikki ydinvoimaa tuottavat yhtiöt ovat jäseniä WANO-nimisessä järjestössä (World Association of Nuclear Operators). WANOn kautta yhtiöt jakavat toisilleen noin tuhat käyttökokemusraporttia vuosittain. Usein toistuvia tapahtumia ovat materiaaliviat ja ohjeiden väärintulkinnasta johtuva työntekijöiden virheellinen toiminta. Suurin osa tapahtumista on turvallisuusmerkitykseltään vähäisiä, mutta niiden hyödyntäminen auttaa vähentämään häiriötilanteita, jotka joissain olosuhteissa voisivat kehittyä onnettomuuksiksi. Turvallisuuden parantamisen lisäksi käyttökokemusten hyödyntäminen säästää rahaa, kun häiriöiden takia menetetään vähemmän sähköntuotantoa.


title: Ydinturvallisuus

text: Suomessa Säteilyturvakeskus määrää, että ydinvoimaloiden käyttötapahtumat on tutkittava ja niiden perussyyt selvitettävä ja korjattava. Ydinvoimayhtiöiden täytyy seurata muiden ydinvoimalaitosten käyttökokemuksia ja toteuttaa niiden esiin tuomia mahdollisuuksia turvallisuusparannuksiin.


title: Ydinturvallisuus

text: Turvallisuuskulttuurin käsitettä käytettiin ensimmäisen kerran Tšernobylin onnettomuuden tutkinnassa havainnollistamaan sitä, että onnettomuudet eivät johdu pelkästään teknisistä vioista tai yksittäisten ihmisten tekemistä virheistä. Onnettomuuksiin vaikuttavat myös johtamiseen, organisaatioon, työyhteisöön ja jopa yhteiskuntaan liittyvät tekijät. Turvallisuuskulttuuri tarkoittaa organisaation ja yksittäisten työntekijöiden arvoja ja asenteita, joiden tuloksena turvallisuus on etusijalla päätöksiä tehtäessä. Hyvässä turvallisuuskulttuurissa on kyse siitä, että henkilöstöllä on edellytykset suoriutua hyvin työstään, turvallisuutta pidetään aidosti tärkeänä asiana ja toimintaan liittyvät vaarat ymmärretään.


title: Ydinturvallisuus

text: Hyvän turvallisuuskulttuurin piirteitä ovat esimerkiksi:Kansainvälinen atomienergiajärjestö IAEA esittää Safety Fundamentals -julkaisussaan periaatteet ydinenergian käytölle:Suomessa nämä periaatteet on sisällytetty suoraan säteilylakiin ja ydinenergialakiin.


title: Ydinturvallisuus

text: Lisäksi IAEA:n periaatteiden mukaan tulevia sukupolvia täytyy suojella säteilyriskeiltä ilman, että heidän täytyisi itse erityisesti suojautua niiltä. Tämä vaatimus liittyy erityisesti radioaktiivisten jätteiden käsittelyyn: niiden sukupolvien, jotka tuottavat jätettä, täytyy huolehtia sen turvallisesta loppusijoituksesta.


title: Ydinturvallisuus

text: Ydinturvallisuudesta vastaa luvanhaltija eli se yhtiö, jolle on myönnetty lupa käyttää ydinreaktoria. Yhtiö ei voi siirtää vastuuta kenellekään muulle, kuten alihankkijalle, reaktorin suunnittelijalle, omalle työntekijälleen tai viranomaiselle.


title: Ydinturvallisuus

text: Ydinturvallisuusmääräysten noudattamista valvoo viranomainen, Suomessa Säteilyturvakeskus (STUK). Viranomainen asettaa yksityiskohtaiset turvallisuusvaatimukset, osallistuu lupahakemusten käsittelyyn sekä valvoo lupaehtojen noudattamista laitoksen rakentamisen ja käytön aikana. Jatkuvan turvallisuusarvioinnin lisäksi Suomessa ydinvoimalaitoksille tehdään noin kymmenen vuoden välein perusteellinen ja kattava määräaikainen turvallisuusarviointi. Viranomaisen tehtäviin kuuluu myös ydinturvallisuusasioista tiedottaminen kansalaisille ja tiedotusvälineille.


title: Avioliitto

text: Avioliitto on määrämuodoin vahvistettu kahden ihmisen välisen tiiviin yhteiselämän muoto. Avioliiton osapuolia kutsutaan "aviopuolisoiksi" eli "puolisoiksi".


title: Avioliitto

text: Suomen avioliittolain 1. §:ssä avioliitto määritellään kahden henkilön väliseksi liitoksi, joka vahvistetaan vihkimällä.


title: Avioliitto

text: Yhdistyneiden kansakuntien ihmisoikeuksien julistus sekä kansainväliset ihmisoikeussopimukset takaavat jokaiselle täysi-ikäiselle ihmiselle oikeuden mennä avioliittoon. Käytännössä jokaisen valtion omat lait sääntelevät tämän oikeuden toteutumista tarkemmin.


title: Avioliitto

text: Länsimaissa avioliitto ei nykyisin oikeuta miestä vaimonsa edusmieheyteen, vaan puolisot ovat lain edessä keskenään tasavertaiset.


title: Avioliitto

text: Ranskassa presidentti voi antaa luvan solmia avioliiton kuolleen henkilön kanssa erityisissä tapauksissa.


title: Avioliitto

text: Suomessa avioliittoa säätelee avioliittolaki.


title: Avioliitto

text: Suomessa avioliittoon voivat mennä kaksi henkilöä, jotka ovat täyttäneet 18 vuotta ja jotka eivät ole ennestään naimisissa tai rekisteröidyssä parisuhteessa. Tätä nuoremmalle voi oikeusministeriö erityisestä syystä myöntää luvan mennä naimisiin. Aikaisemmin, kun täysi-ikäisyys alkoi 21-vuotiaana, avioitumisikäraja vanhempien luvalla oli naisilla 17 ja miehillä 18. Nuorempien avioitumiseen tarvittiin presidentin lupa. Naisten avioliittoikä korotettiin 17 vuoteen 16. joulukuuta 1911. Täysi-ikäisyyden rajan laskettua 18 vuoteen naisilla oli avioitumisikä vanhempien luvalla 17 vuotta, mutta tämä poistettiin avioliittolaista 1987.


title: Avioliitto

text: Suomessa serkut voivat avioitua keskenään normaalisti. Avioliittolain mukaan kukaan ei saa mennä avioliittoon lapsensa, lapsenlapsensa, vanhempiensa tai näiden vanhempien tai muun suoraan ylenevässä ja alenevassa polvessa olevan sukulaisensa kanssa. Myöskään sisarukset tai puolisisarukset eivät saa mennä avioliittoon. Vähemmän ehdottomia ovat ottolasten kielto mennä avioliittoon ottovanhempansa kanssa ja sedän, enon tai tädin kielto mennä naimisiin sisaruksensa lapsen kanssa. Näihin avioliittoihin voi erityisestä syystä saada kuitenkin luvan oikeusministeriöltä.


title: Avioliitto

text: Ennen vihkimistä avioliittoon aikovien on yhdessä pyydettävä avioliiton esteiden tutkintaa. Pyyntö esitetään joko maistraatille tai luterilaiselle taikka ortodoksiselle seurakunnalle, jos suunnitellaan kirkkohäitä. Kihlakumppanien on tällöin vakuutettava, etteivät he ole lähisukulaisia ja että he eivät ole avioliitossa tai rekisteröidyssä parisuhteessa. Mikäli kihlakumppani on ollut aiemmin avioliitossa tai rekisteröidyssä parisuhteessa, myös tämä on ilmoitettava.


title: Avioliitto

text: Avioliiton esteiden tutkija tarkistaa väestötietojärjestelmästä, pitävätkö tiedot paikkansa. Mikäli esteitä ei ole, tutkija antaa kihlakumppaneille todistuksen esteettömyydestä. Todistus annetaan aikaisintaan seitsemän päivän kuluttua tutkinnan aloittamisesta, ja se on voimassa neljä kuukautta.


title: Avioliitto

text: Vihkiminen voidaan toimittaa, kun avioliiton esteet on tutkittu ja avioliittoon aikoville on annettu tästä todistus. Avioliitto voidaan solmia siviilivihkimisenä eli siviiliviranomaisen vahvistamana avioliittona tai eräiden uskontokuntien suorittamana vihkimisenä. Siviilivihkimisen toimittaa laamanni, käräjätuomari tai henkikirjoittaja, uskonnollisen vihkimisen yleisimmin pappi.


title: Avioliitto

text: Vihkimisellä tulee olla vähintään kaksi todistajaa. Vihkimisessä kihlakumppaneiden tulee olla läsnä, ja heidän on vastattava myönteisesti heille tehtyihin kysymyksiin, minkä jälkeen vihkijä toteaa heidät aviopuolisoiksi. Vihkijä ei saa toimittaa vihkimistä, jos avioliitolle on este tai jos jompikumpi kihlakumppaneista ei kykene mielenhäiriön vuoksi ymmärtämään avioliiton merkitystä. Jos vihkiminen tapahtuu näistä seikoista huolimatta tai jos sen toimittaa siihen oikeuttamaton henkilö, vihkiminen on mitätön eikä avioliittoa ole syntynyt. Tasavallan presidentti voi kuitenkin erityisestä syystä määrätä, että tällaistakin vihkimistä on pidettävä pätevänä, jos jompikumpi vihityistä näin pyytää.


title: Avioliitto

text: Pääosa siviilivihkimisistä tapahtuu Suomessa maistraatin tiloissa virka-aikana. Henkikirjoittaja voidaan myös kutsua vihkimään juhlapaikalle, mutta palvelua tarjoaa vain osa maistraateista. Siviilivihkimisten osuus on lisääntynyt tasaisesti 1980-luvun puolivälistä lähtien. Vuonna 2014 vihkimisistä 50,7 prosenttia oli siviilivihkimisiä. Virastossa virastoaikana suoritettu vihkiminen ei maksa mitään, samoin papin suorittama vihkiminen on ilmaista. Eräiden väitteiden mukaan siviilivihkimisessä sulhasen ja morsiamen ei tarvitse stressata vihkimisen ja juhlan järjestämisestä. Mikään ei kuitenkaan estä siviilivihkiäisissä naimisiin menevää paria järjestämästä vaikka kuinka suuria juhlia ja esimerkiksi kirkollisen siunaustilaisuuden. Myös kirkkohäät voidaan toimittaa hyvin pienimuotoisesti vain papin ja todistajan läsnä ollessa, ilman sen kummempia juhlallisuuksia. Tästä eräänä esimerkkinä toimivat suosiotaan kasvattavat vihkihetket, joihin parit saapuvat vihittäviksi saapumisjärjestyksessä.


title: Avioliitto

text: Avioliiton esteet voi tutkia myös evankelis-luterilaisen kirkon tai ortodoksisen kirkkokunnan seurakunta, jonka jäseniä kihlakumppanit ovat tai toinen heistä on. Avioliiton esteiden tutkija tarkistaa tiedot avioliiton esteettömyydestä kihlakumppanin kotiseurakunnasta. Seurakunnat kuuluttavat tutkinnan yhteydessä kihlakumppanien aikeen astua avioliittoon sunnuntain päiväjumalanpalveluksessa, mikäli tutkittavat eivät vastusta tätä.


title: Avioliitto

text:
Kirkollisen vihkimisen lailliset vaikutukset ovat kaikilta osin samat kuin siviilivihkimisen. Kirkollinen vihkiminen voidaan toimittaa evankelis-luterilaisessa tai ortodoksisessa seurakunnassa tai rekisteröidyssä uskonnollisessa yhdyskunnassa. Rekisteröidyistä uskonnollisista yhdyskunnista 61:llä on vihkioikeus. Vihkijänä toimii evankelis-luterilaisessa ja ortodoksisessa kirkossa pappi, muissa uskonnollisessa yhdyskunnissa se, jolle maistraatti on yhdyskunnan tekemästä hakemuksesta myöntänyt vihkimisoikeuden.
Vuoden 1734 lain Naimakaaren avioliitto oli aina solmittava kirkollisella vihkimisellä. Siviilivihkiminen tehtiin lailliseksi vasta vuonna 1917 annetulla erillislailla.


title: Avioliitto

text: Evankelis-luterilaisen kirkon suorittamien kirkollisten vihkimisten osuus kaikista vihkimisistä laski alle puoleen vuonna 2013, ollen 49,0 prosenttia. Vuonna 2017 kirkollisia vihkimisiä oli enää 41,2 prosenttia. Siviilivihkimisten absoluuttinen määrä on viime vuosina pysytellyt samalla tasolla, mutta solmittujen avioliittojen määrä on vähentynyt, ja tämä on vähentänyt erityisesti kirkkovihkimisten määrää.


title: Avioliitto

text: Vaikka avioliittolaki mahdollistaa maaliskuusta 2017 alkaen myös samaa sukupuolta olevien liitot, pitäydytään Suomen evankelis-luterilaisessa kirkossa käsityksestä avioliitosta miehen ja naisen välisenä. Tosin jotkut papit ovat ilmoittaneet alkavansa vihkiä myös samaa sukupuolta olevia pareja huolimatta kirkon kannasta.


title: Avioliitto

text: Avioliittoon vihittävät voivat valintansa mukaan joko säilyttää avioliitossa omat sukunimensä tai ottaa yhteisen sukunimen tai kaksoisnimen.


title: Avioliitto

text: Avioliitto ei vaikuta omaisuuden omistukseen ja puolisot vastaavat itse veloistaan. Puolisolla on kuitenkin avio-oikeus joka oikeuttaa puolison ensimmäiseksi edunsaajaksi omaisuuden jaossa. Avioehtosopimuksessa puolisot voivat sopia, että avioliiton päättyessä heidän omaisuuttaan ei jaeta tasan heidän keskenänsä. Merkittävimmät yhteiskunnalliset vaikutukset ovat aviopuolison elatusvelvollisuus ja oikeus hoitaa toisen asioita toisen ollessa estynyt. Lisäksi puolisolla on oikeus estää omaisuuskauppoja, oikeus leskeneläkkeeseen ja vapautus eräisiin asumissuhteista johtuviin sosiaalitukialennuksiin.


title: Avioliitto

text: Avioliiton keskipituus on Suomessa (2004) 11,3 vuotta.


title: Avioliitto

text: Samaa sukupuolta olevien avioliitto on sallittu Alankomaissa, Argentiinassa, Belgiassa, Espanjassa, Etelä-Afrikassa, Islannissa, Kanadassa, Norjassa, Portugalissa, Ranskassa, Ruotsissa, Suomessa, Tanskassa, Uruguayssa, Uudessa-Seelannissa, osassa Brasiliaa ja Meksikoa sekä kaikissa Yhdysvaltojen 50 osavaltiossa. Suomessa eduskunta hyväksyi avioliittolain muuttamiseen tähtäävän kansalaisaloitteen vuonna 2014, ja laki on astunut voimaan 1. maaliskuuta 2017. Monissa maissa kahden samaa sukupuolta olevan henkilön on mahdollista solmia välilleen rekisteröity parisuhde.


title: Avioliitto

text: Avioliittoinstituutio ja sen käytännöt ja säännöt ovat vaihdelleet ajan myötä riippuen kulttuurista ja väestörakenteesta. Edvard Westermarckin mukaan avioliittoinstituutio oli todennäköisesti ikivanhan tavan jatke. Suomessa avioliittoja on solmittu jo ennen kristinuskon saapumista alueelle. Paavi Innocentius IV antoi suomalaisille noin vuosien 1245–1249 aikana erivapauden pysyä vapaasti niissä avioliitoissa, joita he olivat sopineet ”omien menojensa mukaan” heidän kääntyessään kristinuskoon.


title: Avioliitto

text: Antropologi George P. Murdockin vuoteen 1949 mennessä tutkimista 250 yhteiskunnasta vain Brasilian Caingang-yhteisössä oli ryhmäavioliittoja, joihin saattoi kuulua yhtaikaa ainakin kaksi miestä ja ainakin kaksi naista.


title: Avioliitto

text: Yalen yliopiston professori ja historioitsija John Boswell kirjassaan (1994) "Same-sex Unions in Premodern Europe" rinnasti homoliittoihin siunauskaavan, jolla kirkko vihki miespareja ystävyysliittoon vielä 1000-luvulla. Tämän mielipiteen mukaan kirkko olisi alkanut vasta 1300-luvulla suhtautua kielteisesti homoseksuaalisuuteen. Yleisimmän tulkinnan mukaan käytäntö on ollut ilmeisesti kahden heteroseksuaalisen platonisen ystävyyden siunaaminen, koska samaan aikaan sekä idän että lännen kirkkojen opeissa tuomittiin homoseksuaaliset suhteet. Sekä ortodoksinen kirkko, jossa liitto on käytössä vielä joillakin alueilla, sekä katolinen kirkko, jossa ystävyysliitosta on luovuttu, pitävät ystävyysliittoa veljeksi ottamisena hengellisessä mielessä eikä se ole lainkaan seksuaalinen suhde.


title: Avioliitto

text: Etymologisen sanakirjan mukaan (2004) avio-sanan alkuperä on kiistanalainen. Sitä on pidetty vanhana germaanisena, lakia tai normia merkitsevänä lainana. Todennäköisemmin avio olisi johdos omaperäisestä ava-vartalosta. Tämän mukaan avioliitto olisi siis avoin, julkinen liitto. Vanhemman Suomen kielen etymologisen sanakirjan ensimmäisessä osassa (1974) avio-sanan germaaninen laina on epävarma. Kirjan mukaan mahdollisesti avio kuuluu ava, avoin jne. sikermään ja on alkuaan merkinnyt avoin, julkinen, laillinen.


title: Avioliitto

text: Pääosan Euroopan historiaa avioliitto on ollut kahden perheen välinen taloudellinen sopimus, jossa perheiden lapset naitettiin keskenään. Romanttinen rakkaus tai kiintymys ei ollut olennaista. Historiallisesti on painotettu avioliiton väitettyä ”välttämättömyyttä”.


title: Avioliitto

text: Muinaisessa Kreikassa ei ollut erityistä avioliittoseremoniaa, vain keskinäinen yhteisymmärrys siitä, että pari piti toisiaan miehenä ja vaimona. Miehet olivat yleensä 20–40-vuotiaita ja olettivat vaimojensa olevan varhaisteinejä. Tämä saattoi johtua siitä, että asepalvelus oli yleensä suoritettu 30. ikävuoden paikkeilla ja nuoren naisen naiminen varmisti tämän neitsyyden. Vaimoilla oli vähän oikeuksia yhteiskunnassa ja heidän oletettiin huolehtivan kodista ja lapsista. Perintö oli tunteita tärkeämpi: jos naisen isä kuoli ilman miesperillisiä, nainen saatettiin pakottaa naimaan lähin miessukulaisensa ja tarvittaessa eroamaan ensin nykyisestä miehestään.


title: Avioliitto

text: Perinteinen roomalainen avioliitto "conventio in manum" solmittiin seremoniassa todistajineen ja erokin suoritettiin seremoniallisesti. Nainen siirtyi uuden perheen jäseneksi saaden sen perintöoikeudenkin vanhan perheensä perintöoikeuden tilalle ja siirtyen aviomiehensä määräysvaltaan. Vapaammassa avioliitossa "sine manu" vaimo säilyi isänsä määräysvallassa ja perijänä uuden perheen sijaan. Vaimon tuli olla vähintään 12-vuotias.


title: Avioliitto

text: Varhaiskristillisenä aikana (30–325 jaa.) avioliitto oli yksityisasia ilman yhtenäistä uskonnollista tai muuta seremoniaa. Tosin piispa Ignatius antiokialainen kirjoitti kirjeessään (noin 110 jaa.), että jos avioliitto solmitaan piispan luvalla, se tapahtuu Jumalan mukaan eikä heidän himonsa mukaan."